Obamov status sa stal naljakovanejším na Twitteri

WASHINGTON. Tweet, ktorý napísal bývalý americký prezident Barack Obama krátko po manifestácii belošských supremacistov vo Virgínii, sa stal najviac lajkovaným statusom v histórii sociálnej siete Twitter. Informovala o tom v stredu agentúra DPA s odvolaním sa na vyhlásenie tejto spoločnosti. "Nikto sa nerodí s nenávisťou voči inému človeku pre farbu jeho pokožky, pôvod či náboženstvo," napísal Obama v sobotu, citujúc juhoafrického lídra Nelsona Mandelu, ktorého označil za svojho "osobného hrdinu". Pod statusom je fotka, ako Obama zdraví skupinu detí, ktoré sa na neho pozerajú z okna. Daný tweet exprezident zverejnil po tom, ako pri násilných potýčkach v meste Charlottesville zahynula 32-ročná Heather Heyerová, ktorá protestovala proti zhromaždeným nacionalistom. Do demonštrantov zámerne vrazil osobný automobil. Zranenia utrpelo približne 15 ďalších osôb, polícia páchateľa zadržala. Tweet do stredajšieho rána označili lajkom takmer tri milióny užívateľov Twitteru, čo je dosiaľ rekordné číslo. Obamov odkaz zároveň zdieľalo viac než 1,2 milióna ľudí. Prvý černošský šéf Bieleho domu odvtedy na tejto sociálnej sieti publikoval ešte ďalšie dva výroky z Mandelovej autobiografie Dlhá cesta k slobode.


Jaguar sa už začína podobať na fabriku. Takto vyzerá stavba v Nitre

S výrobou sa plánuje začať na budúci rok, zo začiatku zamestná továreň 1300 ľudí.

NITRA, BRATISLAVA. Výstavba závodu Jaguar Land Rover pri Nitre výrazne napreduje, stojí už hlavná výrobná hala. Nitriansky závod má v prvej fáze vyrábať 150-tisíc áut ročne. Neskôr by sa kapacita závodu mohla zvýšiť na 300-tisíc áut ročne. S výrobou sa má začať na budúci rok. V prvej fáze počíta projekt so zamestnaním 1300 ľudí, ďalší sa budú prijímať po zabehaní prevádzky. Závod by mal fungovať až na štvorzmenné prevádzky. Jaguar sa na Slovensku rozhodol preinvestovať 1,4 miliardy eur, pričom vláda mu sľúbila stimul vo výške 129 miliónov eur. Štátnu pomoc pre fabriku vyšetruje Európska komisia, keďže okrem oficiálnej dotácie vláda preinvestovala asi pol miliardy eur do nitrianskeho priemyselného parku, prístupových ciest, železničnej trate alebo protipovodňovej ochrany.


Izraelskí vojaci demolujú domy z osady Orfa v Predjordánsku

Vojaci demolujú domy, ktoré boli podľa súdu postavené na súkromnej pôde Palestínčanov.

ORFA. Izraelské bezpečnostné zložky demolujú deväť domov v centre izraelskej osady Orfa v Predjordánsku. Deje sa tak na základe rozhodnutia súdu, podľa ktorého boli tieto domy postavené na súkromnej pôde Palestínčanov. Stavebné vozidlá nastúpili na miesto demolácie v sterdu, deň po tom, ako tam polícia potlačila odporcov tohto opatrenia. "Zo zbúrania tohto domu sme mimoriadne sklamaní a zlomení," povedal jeden z majiteľov Necach Brodt. Medzinárodné spoločenstvo vníma izraelské osady v oblasti Predjordánska za najväčšiu prekážku pre vytvorenie palestínskeho štátu na územiach obsadených Izraelom počas vojny v roku 1967. Vo februári vojaci vysťahovali susednú osadu Amona, ktorá bola dlhodobo symbolom izraelských osadníkov na palestínskych územiach.


Dobrovoľníci Bielej pastelky vyjdú do ulíc už tento piatok

Zbierka podporí Úniu nevidiacich a slabozrakých.

BRATISLAVA. Únia nevidiacich a slabozrakých Slovenska organizuje už po 18. raz zbierku Biela pastelka. Dobrovoľníci vyjdú do ulíc v piatok (20. 9.). Organizátori o tom informovali v stredu na tlačovej konferencii. Ambasádorkou zbierky je už druhý rok moderátorka Adela Vinczeová. "Je to svet, o ktorom vieme príliš málo, je to svet, ktorý my často nevidíme a sme voči nemu nevidiaci," povedala na adresu nevidiacich a slabozrakých. Novinkou tohtoročnej Bielej pastelky je fond individuálneho darcovstva, z ktorého únia prispieva svojim klientom na kompenzačné pomôcky. Ide napríklad o počítače s hlasovým výstupom, ale aj digitálne čítacie zariadenia či špeciálne lupy, pomáhajúce nevidiacim a slabozrakým v každodennom živote. Financie z Bielej pastelky smerujú podľa PR manažérky Únie nevidiacich a slabozrakých Slovenska Elišky Fričovskej predovšetkým na sociálnu pomoc a sociálnu rehabilitáciu, do fondu individuálneho darcovstva a podporujú tiež činnosť základných organizácií, kde sa členovia únie stretávajú. "V nemalej miere je to na to, aby sme mohli informovať o tom, akým spôsobom odstraňovať informačné alebo architektonické bariéry a podporovať legislatívu, ktorá je priaznivá pre ľudí so zrakovým postihnutím," priblížila. V krajských mestách si budú môcť dať záujemcovia v informačných stánkoch Únie nevidiacich a slabozrakých Slovenska bezplatne zmerať vnútroočný tlak a skontrolovať stav sietnice. V Bratislave bude program obohatený o narodeninový koncert pri nákupnom centre na brehu Dunaja. Zaspievajú na ňom napríklad Sima Martausová, Opak, Veronika Strapková, Peter Bažík či Peter Zbranek. Hlavný program sa začne o 12.00 h. Dobrovoľníci budú v piatok rozpoznateľní podľa tričiek a pokladničiek so základnými informáciami o zbierke. Zbierkovými predmetmi budú biele ceruzky a spinky. Podporiť zbierku možno tiež prostredníctvom SMS a priamym vkladom na účet.


Vláda má mať nových poradcov pri rozvoji zamestnanosti

Nový poradný orgán by mal monitorovať aktuálny stav trhu práce a služieb zamestnanosti.

BRATISLAVA. Vládny kabinet Roberta Fica má mať nový poradný orgán, ktorý sa má zaoberať rozvojom zamestnanosti na Slovensku. Návrh na zriadenie tejto Rady vlády predložilo ministerstvo práce na legislatívnom portáli Slov-lex. Rada vlády SR pre rozvoj zamestnanosti bude mať na starosti niekoľko oblastí. Jej povinnosťou má byť monitorovanie aktuálneho stavu trhu práce a služieb zamestnanosti. Príslušným ministrom má dávať odporúčania na preskúmanie príčin ovplyvňujúcich aktuálny stav trhu práce, pričom jej úlohou má byť aj navrhovanie opatrení, ktoré majú zvýšiť úroveň kvalifikovanej pracovnej sily a odstraňovať dôvody jej nedostatku. "Úlohou Rady bude aj koordinácia rezortných politík pri rozvoji zamestnanosti s dôrazom na zosúladenie vzdelávania s potrebami trhu práce a prijíma opatrenia na posilnenie koordinácie v tejto oblasti," uvádza sa v materiáli s tým, že Rada sa bude i vyjadrovať k prognózam vývoja na trhu práce a navrhovať opatrenia na ich zlepšenie. Tento poradný a koordinačný orgán má mať na starosti aj stanoviská k štruktúre, obsahu a cieľovým skupinám národných a dopytových projektov pre oblasť vzdelávania a prípravy pre trh práce, tiež má vytvárať dočasné pracovné skupiny na riešenie úloh týkajúcich sa rozvoja zamestnanosti. Rada sa má skladať z deviatich členov, ktorých bude vymenovávať a odvolávať vláda. Bude mať svojho predsedu a piatich štátnych tajomníkov, ktorí budú do funkcie vymenovaní na návrh ministra práce, hospodárstva, školstva, vnútra, ministra zahraničných vecí. Taktiež má mať dvoch členov, ktorí budú predstaviteľmi zamestnávateľských organizácií, bude mať aj predstaviteľa odborov a posledným členom má byť odborník pôsobiaci v oblasti zamestnanosti. Rokovanie Rady sa má konať najmenej šesťkrát ročne, pričom má úzko spolupracovať s Hospodárskou a sociálnou radou a Radou solidarity a rozvoja SR.


Rusi zosilnili nálety na povstalcov v sýrskom Idlibe

Pri náletoch zomrelo podľa Sýrskeho pozorovateľského centra najmenej 21 ľudí.

DAMASK. Ruské bojové lietadlá zintenzívnili v pondelok bombardovanie v povstalcami kontrolovaných častiach provincie Idlib na severozápade Sýrie. Informovala o tom organizácia Sýrske pozorovateľské centrum pre ľudské práva (SOHR) so sídlom v Británii. Nálety ruských strojov dopĺňalo ostreľovanie realizované sýrskymi ozbrojenými zložkami. "Zosilnené nálety umožnili, aby sily režimu vstúpili do 14 malých dedín vo vidieckych častiach Idlibu," povedal riaditeľ SOHR Rámí Abdal Rahmán, ktorého citovala agentúra DPA. Počas uplynulých 24 hodín si letecké útoky v zmienenej provincii vyžiadali životy najmenej 21 civilistov vrátane ôsmich detí, dodalo SOHR. Provincia Idlib susediaca s Tureckom je obývaná približne dvoma miliónmi Sýrčanov, medzi ktorých patria i desaťtisíce ľudí, ktorí tam ušli pred bojmi z rôznych iných oblastí. Idlib je zároveň poslednou sýrskou provinciou pod kontrolou povstalcov. Dominuje jej koalícia združená pod sýrsku odnož medzinárodnej teroristickej siete al-Káida. Sýrska odnož al-Káidy, známa ako Front an-Nusra, sa na jar tohto roka premenovala na Front dobytia Sýrie (Džabhat Fatah aš-Šám) a stojí na čele aliancie povstaleckých skupín Haját Tahrír aš-Šám, ktorá viedla boje proti sýrskym vládnym silám a ich ruským a iránskym spojencom na väčšine frontov v Sýrii. Aktuálne sa jej bojovníci sústreďujú v provincii Idlib.


Na cyklotrasách v Kodani vznikajú zápchy, mesto zavádza informačné tabule

KODAŇ. V Kodani je už toľko cyklistov, že dánska metropola zavádza špeciálne elektronické informačné cedule, aby zabránila zápcham na cyklotrasách. Radnica tvrdí, že ide o svetovú premiéru, uviedla stanica Danmarks Radio. Mesto zatiaľ inštaluje päť panelov na strategických bodoch 390 kilometrov cyklotrás. "Treba zlepšiť prístupnosť pre rastúci počet cyklistov, ktorí, žiaľ, na mnohých miestach musia na cykloceste bojovať o priestor," uviedol šéf mestského odboru pre technológie a životné prostredie Morten Kabell. Mesto podľa neho dúfa, že vďaka informačným tabuliam si cyklisti budú môcť zvoliť najmenej preplnenú trasu. Počet cyklistov v dánskej metropole vlani prvýkrát prevýšil počet áut, 75 percent z nich jazdí na bicykli celoročne bez ohľadu na počasie. Do práce alebo do školy pravidelne jazdí na bicykli 55 percent obyvateľov mesta, vrátane 63 percent poslancov parlamentu. Cyklistická premávka vzrástla za uplynulých 20 rokov o 68 percent. V Kodani jazdu na bicykli uprednostňuje pred autom 56 percent ľudí kvôli tomu, že je to rýchlejšie, 29 percent uviedlo, že je to lacnejší spôsob dopravy. V prímestských vlakoch sa napríklad bicykle mimo dopravnej špičky prepravujú zadarmo. Cyklistom je tiež prispôsobený sklon odpadkových košov, pri dodržaní 20 kilometrovej rýchlosti im slúži zelená vlna, na ktorú pred semaformi upozorňujú zelené LED svetielka vo vozovke. Podľa webu cycling-embassy.dk má dnes Kodaň 454 km cyklotrás. "Cyklodiaľnica" Albertslund (C99) bola prvou nosnou trasou, meria 16,9 km a otvorili ju 14. apríla 2012. Postupne by malo v rámci mesta fungovať 28 takýchto cyklotrás v celkovej dĺžke 500 km. Cyklodoprave sa prispôsobili aj investície do infraštruktúry a v meste postavilo niekoľko nových mostov a atraktívnych mimoúrovňových križovaní ulíc určených pre cyklistov. Napriek veľkým investíciám do infraštruktúry pre bicykle na cyklotrasách vznikajú zápchy. Cyklistický boom sa podľa viacerých prieskumov nezastaví ani v nasledujúcich rokoch. Do roku 2025 sa očakáva nárast počtu cyklistov o 25 percent.


VW je najčistejší, aj tak dvojnásobne prekročí emisné limity

Automobilky majú problém reálne splniť emisné limity s naftovými motormi.

Aféra Dieselgate vypukla pred rokom a odvtedy dostáva Volkswagen jeden úder za druhým. Dnes sa ukazuje, že reálne splniť papierové požiadavky na znižovanie emisií, je minimálne veľmi náročné. Až do minulého roku sme si v Európe mohli gratulovať, ako sa nám v tomto smere darí, na papieri. Ciele, ktoré boli vytýčené, automobilky plnili a všetci boli spokojní. Akurát motorista tankoval častejšie, ako podľa papierovej spotreby očakával. Dnes sa ukazuje, že so splnením emisných limitov, známych pod názvom Euro 6, je veľký problém pre všetky automobilky. Už o rok má totiž nahradiť súčasný testovací cyklus NEDC (New European Driving Cycle) nový, menej od reality odtrhnutý cyklus RDE (Real Driving Emission). V praxi to znamená, že pokiaľ pri starom cykle NEDC dokázali automobilky splniť normu Euro 6, pri novom cykle majú k tomu ešte poriadne ďaleko. Ukazuje to aj štúdia skupiny Transport & Environment. Podľa jej dát by najhoršie dopadli naftové vozidlá značky Fiat a Suzuki. Emisie NOx by prekročili až 15-krát. Len o málo lepšie sú na tom dieselové motory aliancie Renault-Nissan so 14-násobným prekročením limitov. Na opačnej strane rebríčka je práve Volkswagen, hoci aj on prekračuje limity a to dvojnásobne. Skupina Transport & Environment analyzovala vo svojej štúdii približne 230 naftových áut. Dáta zozbierala z vyšetrovania, vedeného britskou, francúzskou a nemeckou vládou. Zástupcovia automobilového priemyslu už vopred avizovali, že nedokážu splniť emisné limity naftových motorov 2020. Európska komisia im aj preto stanovila prechodné obdobie. Medzi rokmi 2017 a 2019 môžu automobilky prekročiť limit emisií dvojnásobne. Pre roky 2019 až 2021 bol stanovený koeficient pre povolené prekročenie limitov 1,5. Ako prekračujú emisné limity naftové motory jednotlivých automobiek podľa Transport & Environmet, si môžete pozrieť tu.


Z bratislavského letiska sa bude v jeseni a zime lietať aj na Sardíniu

BRATISLAVA. V zimnom letovom poriadku 2019/2020 bude zabezpečovať priamu pravidelnú leteckú linku z Letiska M. R. Štefánika v Bratislave do Alghera na Sardínii dopravca Ryanair. Médiá o tom v piatok informovalo bratislavské letisko s tým, že Alghero spájal s Bratislavou letecky len v letnej dovolenkovej sezóne od apríla do októbra. "Pravidelná letecká linka z Bratislavy do Alghera bude k dispozícii v zimnom letovom poriadku, ktorý začne platiť od konca októbra 2019 do konca marca 2020, a to s frekvenciou dvakrát týždenne. Lietať medzi dvoma mestami sa bude vždy v utorky a soboty," uviedla hovorkyňa bratislavského letiska Veronika Ševčíková. Rovnako bude dopravca v zime zabezpečovať aj pravidelnú linku do Eindhovenu v Holandsku, ktorú počas vlaňajšej zimnej sezóny neprevádzkoval. Lety z Bratislavy do Eindhovenu možno využiť v pondelky a piatky. Okrem uvedených miest ponúkne dopravca od 27. októbra aj priame lety do Izraela, do Eilatu. Novinkou budú lety na nové letisko Ramon, ktoré bolo otvorené tento rok v januári, uzatvára hovorkyňa bratislavského letiska.


Kalavská spustí Národný onkologický program od nového roku

Rakovina je druhou najčastejšou príčinou úmrtí na Slovensku.

BRATISLAVA. Od nového roka by sa mali spustiť národné skríningové programy pre rakovinu krčka maternice, kolorektálneho karcinómu a karcinómu prsníka. Plánuje to ministerka zdravotníctva Andrea Kalavská, ktorá vo vláde presadila Národný onkologický program. "Musíme od 1. januára 2019 spustiť skríningy týchto troch hlavných ochorení," povedala ministerka. Cieľom je podľa jej slov "podchytiť čo najskôr onkologické ochorenie u pacienta, a tým pádom zvýšiť úspešnosť jeho liečby a šancu na uzdravenie". Národný onkologický program zahŕňa opatrenia na zníženie výskytu a úmrtnosti na nádorové ochorenia, ako aj na zlepšenie kvality života pacientov. "Rakovina je druhou najčastejšou príčinou úmrtí na Slovensku, preto ťažiskový dôraz v programe kladieme na prevenciu, diagnostiku, včasnú liečbu, podpornú, ale aj paliatívnu starostlivosť," uviedla šéfka rezortu zdravotníctva. Národný onkologický program by mal postupne uviesť do praxe ucelený systém pre preventívne programy, kontrolu chorobnosti či úmrtnosti na onkologické ochorenia. Osveta v informovanosti občanov odštartuje podľa ministerstva už na jeseň, skríning bude spúšťaný postupne. Koordináciu skríningových programov zastreší Národný onkologický inštitút, ktorý bude klinicko-výskumnou a vzdelávacou platformou. Ministerstvo zdravotníctva počíta aj so zavedením ďalších skríningov nádorových ochorení ústnej dutiny, obličiek, pľúc a pankreasu. Primárnym cieľom je zlepšenie dostupnosti a kvality diagnostických vyšetrení. Prijatie Národného onkologického programu ocenili aj zakladatelia občianskych združení Nie rakovine a Europacolon Slovensko Jana Pifflová Španková a Patrik Herman. "Národný onkologický program zahŕňa aj nami dlhodobo presadzované onkologické skríningy - systém prevencie a vyhľadávania včasných štádií rakoviny prsníka, krčka maternice a v neposlednom rade skríning rakoviny hrubého čreva a konečníka," uviedli. Voči strategickému plánu majú však aj výhrady. "Vo veľkej miere je nekonkrétny, najmä nie je jasné, ako sa v ňom navrhované kroky budú realizovať a financovať. A najviac nás trápi, že stále nijako negarantuje dostupnosť inovatívnej liečby, nikto z nás tu stále nemá istotu, že keď ochorie, sa dostane k liečbe na úrovni poznatkov súčasnej medicíny a vedy," dodávajú. Ministerka avizovala, že do konca roka príde s konkrétnymi krokmi a termínmi realizácie opatrení z Národného onkologického programu.


Turecký súd udelil dlhoročné tresty v súvislosti s banským nešťastím

V roku 2014 prišlo pri požiari o život 301 baníkov.

ISTANBUL. Piatich predstaviteľov ťažobnej spoločnosti odsúdil v stredu súd v Turecku na dlhoročné tresty väzenia v súvislosti s banským nešťastím z roku 2014, ktoré si vyžiadalo 301 obetí. Uviedla to turecká štátna tlačová agentúra Anadolu. Can Gürkan, riaditeľ ťažobnej spoločnosti Soma holding, dostal 15 rokov väzenia, zatiaľ čo generálny manažér Ramazan Dogru a technický riaditeľa Ismail Adali pôjdu za mreže na 22 rokov a šesť mesiacov. Súd oddelene odsúdil na 18 rokov a deväť mesiacov aj hlavného inžiniera Ertana Ersoya a prevádzkového riaditeľa Akina Celika. K najhoršiemu banskému nešťastiu v dejinách Turecka došlo v máji 2014 v meste Soma, keď v tamojšej bani vypukol požiar. Zranenia vtedy utrpelo aj vyše 160 zamestnancov. Tragédia vyvolala verejné pobúrenie a protesty. Firma Soma Holding bola obvinená z nedbanlivosti a vláda z toho, že tolerovala laxné bezpečnostné štandardy.


Slováci si myslia, že fungovanie demokracie sa oproti vlaňajšku zhoršilo

BRATISLAVA. Slováci sú oproti roku 2009 ekonomicky optimistickejší, fungovanie demokracie na Slovensku aj v EÚ však hodnotia horšie. Vyplýva to z reprezentatívneho prieskumu agentúry Focus, ktorý sa uskutočnil v prvej polovici júna. V roku 2009 si napríklad takmer 80 percent ľudí myslelo, že sa ekonomická situácia na Slovensku počas nasledujúceho roka trochu alebo veľmi zhorší. V roku 2019 to už bolo 28 percent. Veľmi alebo skôr spokojných s fungovaním demokracie na Slovensku však v roku 2009 bolo takmer 42 percent ľudí, v roku 2019 to bolo o 7 percent menej. "Vidíme, že ekonomická spokojnosť nemusí znamenať aj spokojnosť s vývojom demokracie, sú to dve oddelené veci," komentovala výsledky sociologička Oľga Gyárfášová z Inštitútu pre verejné otázky. Klesla aj spokojnosť s fungovaním demokracie v EÚ. S tou bolo v roku 2009 nie veľmi spokojných alebo úplne nespokojných 35 percent ľudí, takmer 15 percent nevedelo odpovedať. V roku 2019 bolo nespokojných takmer 60 percent, odpovedať nevedelo osem percent. Podľa sociologičky to však nemusí byť negatívna vec. "Pripísala by som to tomu, že je oveľa väčší záujem o to, ako EÚ funguje. To, že je hodnotenie negatívne, znamená, že je viac tých, ktorí sa vyjadrujú ku kvalite demokracie v EÚ. Viac ľudí má pocit, že na to má názor, s čím narastá aj počet tých, ktorí sú s tým nespokojní," myslí si.     UPOZORNENIE: TASR ponúka k správe zvukový záznam.     kme ima


Zamestnávatelia považujú zastropovanie dôchodkového veku za politický marketing

Mnoho ľudí v dôchodkovom veku pracovať chce.

BRATISLAVA. Návrh na zavedenie ústavného stropu na dôchodkový vek je politickým marketingom. Po pondelkovom rokovaní tripartity to uviedol viceprezident Asociácie zamestnávateľských zväzov a združení Slovenskej republiky Rastislav Machunka. Zamestnávatelia sú podľa neho znepokojení tým, že sa o návrhu diskutuje bez adekvátnych čísiel a dopadov tohto návrhu na verejné financie. "Vnímame to skôr ako politický marketing, a nie ako reálnu snahu na dosiahnutie cieľa," povedal. Upozornil na to, že navrhovaný penzijný strop by platil až v roku 2030. "Je dostatok času na to, aby sa pripravili dopady a riešenia, ak je potrebné dôchodkový vek zastropovať," povedal. Ak by sa podľa neho malo Slovensko na tento návrh "zodpovedne pripraviť", potrebovalo by už v roku 2019 zvýšiť odvody do dôchodkových fondov o tri percentuálne body.Asociácia sa podľa Machunku v plnej miere pripája k stanovisku Rady pre rozpočtovú zodpovednosť, ktorá návrh ústavného zákona kritizovala. "Rada spravila veľmi dobrú analýzu, veľmi dobre vyvrátila všetky politické argumenty a zavádzania, ktoré počas prípravy tohto zákona tam bežali," povedal. Na zastropovanie dôchodkového veku podľa neho doplatia platitelia daní a dôchodcovia v podobe nižšieho dôchodku. Viceprezident Republikovej únie zamestnávateľov Mário Lelovský upozornil na to, že ani budúci dôchodcovia nerozumejú tomu, čo zastropovanie dôchodkového veku znamená. "Ľudia starnú, ale dožívajú sa vyššieho veku aj v zdraví," povedal. Mnohí penzisti podľa neho chcú pracovať aj po dosiahnutí dôchodkového veku. "Myslíme si, že zavádzanie ústavných zmien v takejto citlivej oblasti, ako je dôchodkový vek, to skutočne vyžaduje dôkladnú analýzu, odbornú diskusiu, aj informovanie verejnosti," dodal. Zamestnaný človek má pritom podľa Lelovského na trhu práce úplne iné postavenie ako dôchodca, ktorý sa chce zamestnať.Zástupca Asociácie priemyselných zväzov Slovenskej republiky Pavol Prepiak poukázal na to, že mnoho dôchodcov po dosiahnutí 64 rokov ešte chce pracovať. "Hranica 64 rokov je hranica, kde by si niektorí ľudia možno zaslúžili odchod do dôchodku, ale čo s tými, ktorí chcú po 64 rokoch ďalej pracovať," upozornil. Podľa neho by sa nemalo stať, aby títo ľudia mali zhoršené podmienky na trhu práce. Hlasovanie o návrhu ústavného zákona, ktorým sa má od júla budúceho roka zaviesť strop na vek odchodu do dôchodku, parlament minulý mesiac presunul na novembrovú schôdzu. Procedurálny návrh na presunutie hlasovania na novembrovú schôdzu parlamentu podal poslanec za Smer-SD Ján Podmanický "v záujme hľadania konsenzu na podporu tohto zákona". Parlament tento jeho návrh schválil.Podľa navrhovaného ústavného zákona by ľudia na Slovensku mali ísť do penzie najneskôr v 64 rokoch. Poslanci za Smer-SD Jana Vaľová a Erik Tomáš podali pozmeňujúci návrh, aby žena, ktorá vychovala jedno dieťa, mala právo ísť do dôchodku najneskôr v 63,5 roku. Ak žena vychovala dve deti, mohla by ísť najneskôr v 63 rokoch a žena s tromi a viacerými vychovanými deťmi má mať strop na dôchodkový vek na úrovni 62,5 roku.Za posunutie návrhu ústavného zákona do druhého čítania v septembri hlasovalo 93 poslancov, 29 bolo proti a 19 zákonodarcov sa zdržalo hlasovania. Návrh podporili aj niektorí poslanci za stranu Most-Híd, spomedzi opozičných poslancov za hlasovali poslanci za hnutie Sme rodina a poslanci za ĽS Naše Slovensko.Navrhovaný ústavný zákon obsahuje aj ustanovenia o tom, že primerané hmotné zabezpečenie v starobe sa vykonáva prostredníctvom priebežne financovaného dôchodkového systému a systému starobného dôchodkového sporenia, ako aj o tom, že štát podporuje dobrovoľné sporenie na dôchodok. Do návrhu ústavného zákona vložili poslanci za Smer-SD aj ustanovenia o minimálnej mzde. V návrhu ústavného zákona sa uvádza, že "každý zamestnanec má právo, aby jeho odmena za vykonanú prácu nebola nižšia ako minimálna mzda". Podrobnosti o úprave minimálnej mzdy ústavný zákon ponecháva na obyčajný zákon.


Neapol má formu ako v roku 1957, Hamšík myslí iba na úspechy

Lídrami Neapola v súčasnosti sú Hamšík a Milik.

NEAPOL. Úradujúci taliansky futbalový vicemajster SSC Neapol zvíťazil v sobotňajšom dueli 4. kola tamojšej najvyššej súťaže nad Bolognou 3:1 a priebežne sa s 10 bodmi dostal na čelo tabuľky Serie A. Postavenie lídra môže v nedeľu ohroziť duo Juventus Turín a AS Rím. "Partenopei" poslal do vedenia v 14. min José Callejón, španielsky legionár dosiahol vo farbách SSC jubilejný 50. gól. Po zmene strán síce Simone Verdi krásnou ďalekonosnou strelou vyrovnal, ale hrdinom domácich sa opäť stal Arkadiusz Milik. Poliak nadviazal na svoje utorňajšie dvojgólové predstavenie v Lige majstrov na pôde Dynama Kyjev (2:1) a dvakrát sa presadil aj proti Bologni. Na víťazný zásah v 67. min mu prihral slovenský kapitán Neapola Marek Hamšík, ktorý odohral celý duel. "Nie je dôležité, kto strelí gól. Prvoradé je, aby sme ho dali," uviedol 29-ročný rodák z Banskej Bystrice prostredníctvom svojej oficiálnej stránky. Hamšík stále čaká na svoj 100. gól v neapolskom drese, snaží sa však na to nemyslieť. "Či som myslel počas duelu na možnosť dosiahnuť stý gól v drese SSC? Nie. Keď to má prísť, tak to príde. Najdôležitejší je úspech tímu," dodal autor 99 zásahov za neapolské mužstvo. Hamšík rozdal spoluhráčom počas zápasu dovedna 109 prihrávok, presných bolo 90,6 %. "Bol to ťažký zápas. Bologna hrala dobre, má niekoľko nebezpečných hráčov. V druhom polčase sme nakoniec strhli triumf na našu stranu a to je jediné, čo sa počíta. Milik predviedol svoje silné stránky, snažíme sa mu pomáhať, aby stále napredoval," vyhlásil pre Mediaset Premium José Callejón. Neapolský hrdina Milik je momentálne v skvelej forme. Po letnom príchode z Ajaxu Amsterdam sa v novom pôsobisku v úvodných piatich vystúpeniach strelecky presadil šesťkrát. Mimochodom, v sobotu skóroval hneď pri svojom prvom dotyku s loptou, keďže na trávnik prišiel až po hodine hry. Z gólovej potencie Milika a Callejóna profituje aj Neapol - tím z mesta pod Vezuvom zaznamenal v úvodných štyroch kolách zaťažil kontá súperov tuctom zásahov. "Partenopei" naposledy dosiahli túto hranicu ešte na začiatku sezóny 1957/1958, vtedy sa presadili 13-krát. "Poviem pravdu, aj ja som prekvapený Milikovou produktivitou, no spôsob, akým sa na ihrisku prezentuje, nie je pre mňa žiadnou novinkou. Stále má iba 22 rokov a za sebou prvé štarty v Serie A. Musíme ho trochu uchrániť od tlaku, ktorý vie priniesť účinkovanie v tejto súťaži," povedal pre Sky Sport Italia neapolský kouč Maurizio Sarri.


Zbohom Únia, vitaj sloboda. Brexit zaplnil titulné strany novín

Britské aj zahraničné denníky brexit oslavujú aj kritizujú, historický moment zachytávajú aj zahraničné noviny.

LONDÝN, BRATISLAVA. Britská premiérka Theresa Mayová v stredu spustila proces odchodu Británie z Európskej únie. Aj keď rokovania s Bruselom môžu trvať viac ako dva roky, verejnosť hovorí o historickom momente. Brexit sa tak dostal aj na titulné stránky britských a zahraničných novín.


KDH štartuje kampaň, Hlina navštívi 365 obcí po celom Slovensku

Hlina priznáva, že cesta po obciach bude drina, ale je presvedčený, že to zvládne.

BRATISLAVA/MARIÁNKA. Predseda mimoparlamentného KDH Alojz Hlina osobne navštívi do najbližších volieb do Národnej rady SR minimálne 365 obcí po celom Slovensku. Urobí tak v rámci kampane 365, ktorú v utorok odštartoval v Mariánke. "Každú z týchto obcí prejdem pešo od jedného konca po druhý. Do schránky alebo na bráničku pripnem leták, zastavím sa v obchode. Koho stretnem, pozdravím a s tým, kto bude mať záujem, si podám ruku a aspoň krátko sa porozprávam," avizoval Hlina. Podľa jeho slov má Program 365 hlavne symbolickú rovinu. "Chceme poukázať, že KDH má skutočný záujem byť v priamom kontakte s občanmi. Platí, že vždy je lepšie raz vidieť, ako stokrát počuť. Pri osobnom kontakte lepšie porozumieme problémom a podnetom od občanov a spoločne nájdeme riešenie, ktoré budeme presadzovať v programe strany," vysvetlil. Hlina priznáva, že cesta po 365 obciach bude drina, ale je presvedčený, že to zvládne. "Dáme to. Osobné stretnutia sú dôležité. Niektorí politici sa im vyhýbajú, lebo často po takom stretnutí majú menej voličov ako pred ním. Nám to však vychádza dobre," uistil. Líder KDH tvrdí, že každá normálna krajina má jednu normálnu konzervatívnu stranu a Slovensko takú potrebuje. "Plnohodnotnú stranu, ktorá má hodnoty, štruktúry a členov. Sú ľudia, ktorí chcú voliť konzervatívcov, a pre tých je tu KDH. KDH ako moderná konzervatívna strana ľudového typu, postavená na kresťanských základoch, bude zárukou stability," deklaroval. Podľa Hlinu Slovensko dnes potrebuje práve takúto stranu, a to hlavne v období, v ktorom je Európa vystavená rôznym tlakom, "ktoré majú tendenciu, resp. niekedy aj snahu odstrániť kresťanské základy, na ktorých je Európa postavená". "Každý rozumný človek vie, že nemôžte odstrániť základy stavby tak, aby ste nepoškodili samotnú stavbu," dodal.


PO STOPÁCH DÁVNEJ BRATISLAVYLampy sa rozsvecovali bambusovými palicami

Po zotmení sa kedysi v uliciach svietilo fakľami. Odvtedy sa mnohé zmenilo.

Vladimír Tomčík, historik, združenie Devínska brána Svietenie fakľami v meste postupne nahradili olejové lampy, vďaka ktorým sa pri mimoriadnych príležitostiach dali pripravoviť aj unikátne iluminácie. Taká bola napríklad v Bratislave pri oslavách Napoleonovej štyridsiatky roku 1809. Mesto vyzdobili a po slávnostnej vojenskej prehliadke, čestných salvách a omši v dóme, vysvietili aj ulice a ples v Redute pre tisíc hostí osvetľovalo vyše 500 sviečok. V polovici 19. storočia sa v západnej Európe začalo svietiť plynom a na základe zmluvy medzi mestom a spoločnosťou Österreichische Gasbeleuchtung bola mimo centra, na firšnáli (na mieste medzi dnešným Námestím Slobody a Kollárovým námestím) vybudovaná prvá plynáreň. Do prevádzky ju dali 19. marca 1856. Prvé pokusy s plynovým osvetlením sa však uskutočnili v Bratislave už 30. októbra 1802. Plyn vyrábali v liatinových retortách z kvalitného karvinského uhlia. Uskladňovali ho v dvoch zásobníkoch a rozvodmi distribuovali do mesta, do svietidiel na uliciach i na svietenie do domácností. V plynovom osvetlení verejných priestorov sme síce zaostali za Viedňou a Prahou, ale takmer o desať mesiacov sme predbehli Budapešť. Ako prvé bolo plynom osvetlené Hlavné námestie, kde postavili kandeláber so šiestimi ramenami i svietidlami. Plynom bol osvetlený aj ciferník na veži Starej radnice. V tom čase ulice osvetľovalo 209 lámp a v zime ďalších 167 lámp svietilo od zotmenia do polnoci. Používali sa štyri druhy svietidiel – kruhové, štvorcové, šesťhranné a závesné. Boli umiestnené na liatinových stĺpoch či na ramenách konzol na stenách budov. Používali sa motýlikové, neskôr pančuškové horáky a o údržbu a prevádzku mestského osvetlenia sa staralo 15 lampárov, ktorí ich bambusovými paličkami s háčikom uviedli do prevádzky a ráno zhasínali. Začiatkom tridsiatych rokov bolo v meste 1572 svietidiel. S príchodom elektrickej energie plynové osvetlenie v meste pomaly končilo, no napriek tomu posledná plynová lampa dosvietila roku 1965 na Školskej ulici a plynáreň doslúžila v roku 1977. Prvé osvetlenie verejného priestoru elektrinou sa uskutočnilo na záhradnej slávnosti 25. augusta 1878 v Grassalkovichovom paláci a ako trvalý zdroj osvetlenia slúžila elektrická energia od roku 1889 na Továrenskej ulici. Súčasné lampy v historickom jadre sú napodobeninami starých plynových lámp. Každý večer osvetľuje Bratislavu takmer 50-tisíc lámp, ročne svietia 4200 hodín a stará sa o ne 70 technikov.


Danko odporučí poslancom SNS, aby sa hlasovania o Matovičovom mandáte zdržali

Výbor prijal rozhodnutie, ktorým navrhuje odobrať mandát Matovičovi.

BRATISLAVA. Predseda Národnej rady SR a Slovenskej národnej strany (SNS) Andrej Danko odporučí poslancom za SNS, aby sa zdržali hlasovania o odobratí mandátu poslanca NR SR lídrovi hnutia Obyčajní ľudia a nezávislé osobnosti (OĽaNO) Igorovi Matovičovi. Uviedol to v stredu pred novinármi s tým, že ak chce Matovič zo seba urobiť hrdinu, on mu v tom asistovať nebude. "Ja ako predseda politickej strany, ktorá v pléne takisto bude rozhodovať, odporučím našim poslancom sa zdržať alebo jednoducho sa povzniesť na túto možnosť odňatia mandátu," uviedol s tým, že všetkým politikom to majú zrátať voliči vo voľbách.Ako Danko uviedol, bolo jeho povinnosťou návrh na odňatie mandátu predložiť do pléna. "Je to moja povinnosť, za ktorú ma kritizoval Martin Poliačik (nezaradený), ktorý určite nie je člen koalície, že porušujem zákon, keď som na vlastnú zodpovednosť odkladal dva roky predloženie do pléna. Ja sa ním (pozn. red. Matovičom) zaoberať nebudem," hovorí Danko. "Pravda je taká, že mňa nezaujímajú dôvody, či si pozastavil živnosť preto, že nechcel zdaniť zostatkové pohľadávky alebo mal akýkoľvek iný úmysel. Ja sa osobne ním nezaoberám. Pripravili sme zákon, ktorý už takéto križovania období nebude riešiť," uviedol. Narážal na novelu zákona o konflikte záujmov. Výbor NR SR pre nezlučiteľnosť funkcií ešte 28. marca 2017 prijal rozhodnutie, ktorým navrhuje odobrať mandát poslanca Národnej rady SR lídrovi hnutia Obyčajní ľudia a nezávislé osobnosti Igorovi Matovičovi. Dôvodom rozhodnutia bolo, že Matovič ako verejný funkcionár si v období od 10. augusta 2013 do 2. septembra 2013 a tiež od 4. septembra 2016 do 29. septembra 2016 nepozastavil živnosť na daňovom úrade a tým porušil ústavný zákon. Poslanci o návrhu rokovali v stredu dopoludnia.


AKTUALIZOVANÉ 15:48Nenariadil som strieľať na Majdane, tvrdí Janukovyč. Začal sa súd o nepokojoch

KYJEV. Ukrajinský exprezident Viktor Janukovyč v pondelok počas svedeckej výpovede pred ukrajinským súdom vyhlásil, že nevydával rozkazy na použitie zbraní pri rozháňaní mítingov na Námestí nezávislosti v centre Kyjeva. "Od začiatku do konca som bol proti použitiu zbraní a proti krviprelievaniu. Je to môj principiálny postoj. Preto som taký rozkaz nemohol vydať," vyhlásil Janukovyč podľa agentúry Ukrinform. Za eskaláciu situácie počas mítingov na tzv. Majdane sú podľa neho zodpovední radikáli. Dodal, že ľudia na Majdane nimi boli zmanipulovaní. "Som presvedčený, že práve oni vyprovokovali krviprelievanie," vyhlásil. Janukovyč počas výsluchu pripustil, že na rozohnaní zhromaždenia z 30. novembra 2013 mohol mať podiel bývalý šéf jeho kancelárie Serhij Ľovočkin. Zdôraznil však, že o tom nemá dôkazy. Vyzval súčasne na dôsledné prešetrenie udalostí, keď podľa neho príslušníci zásahových jednotiek Berkut prekročili svoje právomoci. Obvinenie voči Ľovočkinovi vzniesol predtým ukrajinský minister vnútra Arsen Avakov, ktorý bývalého úradníka označil za "iniciátora" rozohnania tzv. euromajdanu. Ľovočkin toto obvinenie odmietol a označil ho za urážku a lož. Odmietol aj Janukovyčove tvrdenia o svojej zodpovednosti za rozohnanie demonštrantov. Janukovyč pripomenul, že Ľovočkinova vina sa nezistila ani vyšetrovaním. Podľa neho tento prípad musí objasniť súd. Janukovyč pred súdom vyhlásil, že nevie, kto vydal polícii zbrane pri zásahoch na Majdane na prelome rokov 2013 a 2014. Ukrajinský exprezident vypovedal ako svedok v súdnom procese s bývalými príslušníkmi zásahových jednotiek Berkut, ktorých súčasné ukrajinské úrady podozrievajú zo streľby do demonštrantov na kyjevskom Námestí nezávislosti v roku 2014. Výsluch viedli sudcovia z budovy súdu v Kyjeve, Janukovyč vypovedal prostredníctvom videokonferencie zo súdu v ruskom Rostove nad Donom. Predtým už súd v kauze o nepokojoch na Majdane vypočul súčasného prezidenta Petra Porošenka, expremiéra Arsenija Jaceňuka, ministra vnútra Avakova, tajomníka Rady bezpečnosti a obrany Oleksandra Turčynova i primátora Kyjeva Vitalija Klička. Janukovyč uviedol, že s týmito predstaviteľmi vtedajšej opozície rokoval o vytvorení vlády technokratov, ktorá mala v roku 2014 vyviesť Ukrajinu z politickej krízy. "Ja som nebol proti," dodal Janukovyč, podľa ktorého bol kandidátom na funkciu predsedu takejto vlády Jaceňuk. Ukrajinský generálny prokurátor Jurij Lucenko uviedol, že voči ukrajinskému exprezidentovi bolo vznesené podozrenie zo spáchania vlastizrady. Podľa agentúry Ukrinform to Lucenko oznámil počas prestávky v zasadaní súdu v Kyjeve. Lucenko dodal, že okrem vlastizrady je Janukovyč podozrivý z napomáhania orgánom Ruskej federácie v úmyselných činoch spáchaných s cieľom zmeniť hranice územných celkov a štátnych hraníc Ukrajiny. Podozrivý je aj z narušenia poriadku a rozpútania agresívnej vojny. Podľa Lucenka Janukovyč takto nesie zodpovednosť za životy 2 263 padlých príslušníkov ukrajinských ozbrojených síl, takmer 9 000 zranených a 1,7 milióna utečencov. "To má na svedomí ten, ktorý sa teraz opovažuje klamať do očí ukrajinskému ľudu. Ale za všetko raz zaplatí," upozornil. Ukrajinský generálny prokurátor súčasne obvinil Janukovyča, že ukrajinskej ekonomike spôsobil škody vo výške 1,8 trilióna hrivien, píše Ukrinform. Vzhľadom na to, že Janukovyč sa zdržiava mimo územia Ukrajiny, nereagoval na výzvy ukrajinských súdov a skrýva sa pred nimi, Lucenko svoje oznámenie o vznesení podozrenia vyslovil ústne. Následne ho v písomnej forme odovzdal aj Janukovyčovmu advokátovi. Obvinenie bude zaslané aj na všetky známe adresy, na ktorých by sa Janukovyč mohol zdržiavať. Lucenko nevylúčil, že podozrenie z vlastizrady vznesie aj proti Mykolovi Azarovovi, ktorý bol predsedom ukrajinskej vlády v čase, keď vypukli mohutné protivládne nepokoje vedúce napokon k zosadeniu jeho vlády i Janukovyča. Piatkové súdne pojednávanie v tejto veci prerušili. Prestávka bola vyhlásená v súvislosti s tým, že bývalých príslušníkov zásahových jednotiek Berkut, ktorí vystupujú ako obvinení, nebolo možné dopraviť z vyšetrovacej väznice do súdnej siene, spresnil Ukrinform. Výjazd z väznice totiž prehradila skupina aktivistov extrémistického hnutia Pravý sektor. Svoju akciu obhajovali obavami, že "súdny proces sa zmení na nástroj manipulácií, vďaka ktorým sa bývalí príslušníci Berkutu môžu ocitnúť na slobode". Pred budovou súdu sa zišli príbuzní zastrelených a zranených na Majdane a žiadali pre Janukovyča trest väzenia. Koordinátor ich iniciatívy Pavlo Sydorenko pre Ukrinform vyjadril nádej, že "žalujúca strana dá Janukovyčovi tie správne otázky, takže bude možné vziať ho na zodpovednosť ako hlavného vinníka, ktorý je vinný za strieľanie aktivistov na Majdane". Sydorenko dodal, že zhromaždení nechcú blokovať prácu súdu, "prišli len deklarovať, že Janukovyč je hlavný vinník a ako-taký má sedieť na prični". Prokurátor v tejto kauze, Alexej Donskoj, podľa Ukrinform vyjadril obavy, že dnešné vypočúvanie Janukovyča bude zmarené, keď začne otázky klásť žalujúca strana. Streľba v uliciach Kyjeva si vo februári 2014 vyžiadala viac ako sto obetí. Okrem tzv. Nebeskej stotiny, ako Ukrajinci nazvali tieto obete, prišlo pri násilnostiach o život aj viac ako desať policajtov. Krátko na to bol Janukovyč zosadený parlamentom, ktorý súčasne rozhodol o zmenách v ústave a vypísal predčasné prezidentské voľby - v nich neskôr zvíťazil súčasný prezident Petro Porošenko. Pokiaľ ide o nie celkom objasnené okolnosti svojho úteku z Ukrajiny, Janukovyč uviedol, že ruský prezident Vladimir Putin mu "zachránil život, keď nariadil jednotkám osobitného určenia, aby ho v noci 23. februára 2014 prepravili do Ruska". Niekoľko týždňov po jeho úteku, v marci 2014, vojaci v uniformách bez identifikačných znakov obsadili postupne prakticky všetky základne ukrajinskej armády na Krymskom polostrove. Nasledovalo kontroverzné referendum o štatúte polostrova, ktorého výsledkom bolo jeho pripojenie k subjektom Ruskej federácie. Tento krok bol povzbudením pre proruské sily na východe Ukrajiny, ktoré v apríli 2014 začali obsadzovať vládne budovy, čo viedlo k silovej reakcii Kyjeva. Ozbrojený konflikt trvá dodnes.


Nemecko a Británia vyzvali Irán na umožnenie pokojných protestov

K udalostiam v Iráne sa vyjadril izraelský premiér, ktorý demonštrantom zaželal úspech.

TEHERÁN. Po vzore Európskej únie aj Nemecko a Británia vyzvali v pondelok Teherán, aby zaručil občanom právo na pokojné demonštrácie a dialóg, uviedla agentúra AP. Britský minister zahraničných vecí Boris Johnson vyzval Irán na "zmysluplnú diskusiu" po tom, ako si protivládne protesty v krajine vyžiadali smrť najmenej 13 ľudí, vrátane jedného policajta. Informovala o tom v utorok agentúra DPA. "Spojené kráľovstvo pozorne sleduje udalosti v Iráne," napísal Johnson v pondelok a sociálnej sieti Facebook. "Sme presvedčení, že by mala prebehnúť zmysluplná diskusia o legitímnych a dôležitých požiadavkách, ktoré demonštranti žiadajú a očakávame, že iránske úrady to umožnia," dodal. Johnson ďalej vyzval "všetky zúčastnené strany, aby sa zdržali násilia a dodržiavali medzinárodné záväzky týkajúce sa ľudských práv". Nemecký minister zahraničných vecí Sigmar Gabriel vo vyhlásení uviedol, že ho "veľmi znepokojili" správy o 12 úmrtiach a početných zatknutiach. "Vyzývame iránsku vládu, aby rešpektovala práva demonštrantov slobodne sa zhromažďovať a pokojne vyjadriť svoj názor," vyhlásil Gabriel a dodal, že vzhľadom k potýčkam z predchádzajúcich dní je o to dôležitejšie, aby sa všetky strany zdržali násilných krokov. K udalostiam v Iráne sa vyjadril i izraelský premiér Benjamin Netanjahu, ktorý demonštrantom zaželal "úspech v ich šľachetnom úsilí o získanie slobody". Vo zverejnenom videu na YouTube Netanjahu vyhlásil, že protestujúci sa dožadujú slobody, spravodlivosti a "základných slobôd, ktoré im boli po celé desaťročia odopierané". Zároveň kritizoval odpoveď iránskej vlády na protesty a pokarhal európske mocnosti zato, že "len v tichosti" sledujú, ako sa protesty menia na násilné zásahy. Iránska štátna televízia v pondelok informovala, že v priebehu vlny protivládnych protestov už bolo zabitých najmenej dvadsať ľudí. Ozbrojení demonštranti sa na niektorých miestach pokúsili obsadiť policajné stanice a vojenské základne. Zatknuté boli údajne stovky ľudí. Podľa iránskej tlačovej agentúry Tasnim pri protestoch prišiel o život aj jeden policajt. V meste Chomejníšahr v provincii Isfahán v strednom Iráne boli zabití 11-ročný chlapec a 20-ročný muž. Ďalšou obeťou v zmienenej provincii sa stal príslušník iránskych revolučných gárd v meste Nadžafábád. Nespokojenci sa zmobilizovali prostredníctvom sociálnych sietí po tom, ako v Iráne vzrástli ceny vajec, hydiny a ďalších základných potravín.


Historický moment na atletických MS. Padol rekord v rozbehu

DAUHA. Jamajčanka Shelly-Ann Fraserová-Pryceová zabehla v Dauhe najrýchlejší čas v histórii rozbehov na majstrovstvách sveta v atletike v disciplíne 100 m. Tridsaťdvaročná veteránka si pripísala čas 10,80 s. Druhým najrýchlejším časom 10,85 sa v rozbehoch prezentovala reprezentantka Pobrežia Slonoviny Marie-Josée Ta-Louová. Tá si vytvorila osobný rekord 10,85, keď o jednu stotinu sekundy vylepšila čas z finále MS 2017, kde získala striebro. Úradujúca olympijská víťazka Elaine Thompsonová zvíťazila vo svojom rozbehu v čase 11,14. Nepresvedčivý výkon ukázala obhajkyňa zlata Tori Bowieová z USA, ktorá v treťom rozbehu obsadila až tretiu priečku v čase 11,30, no postúpila ďalej. V behu ma 800 m mužov nenastúpil v sobotu do rozbehov vedúci muž tohtoročných svetových tabuliek Nijel Amos z Botswany. Dôvodom by mali byť problémy s achilovkou. Všetci traja pretekári s osobným rekordom pod 47 sekúnd sa predstavia vo finále behu na 400 m cez prekážky. Obhajca zlata Karsten Warholm z Nórska predviedol v semifinále najrýchlejší beh za 48,28, Američan Rai Benjamin vyklusal za 48,52 a chýbať nebude ani Abderrahman Samba. Domáci prekážkár, ktorý v sezóne laboroval so zraneniami, napokon postúpil z behu spoločne s Benjaminom priamo v čase v 48,72. Ani v semifinále stovky mužov sa neudiala senzácia. Líder svetových tabuliek Christian Coleman ako jediný zaznamenal čas pod 10 sekúnd a to 9,88. V ďalších semifinálových behoch zvíťazili Kanaďan Andre De Grasse (10,07) a Juhoafričan Akani Simbine (10,01).


Schulz pohrozil znížením dotácií krajinám s antiimigračnou politikou

V Európe podľa šéfa SPD neexistuje nijaká utečenecká kríza.

BERLÍN. Eurofondy by sa mali prideľovať na základe princípu solidarity, uviedol v utorok šéf Sociálnodemokratickej strany Nemecka (SPD) a bývalý predseda Európskeho parlamentu Martin Schulz, čím chcel podľa agentúry DPA naznačiť, že krajiny strednej a východnej Európy, ktoré odmietajú prijímať migrantov, by z Bruselu mali dostávať menej finančných prostriedkov. "V Európe neexistuje nijaká utečenecká kríza - sme bohatý a obrovský svetadiel a utečencov si len musíme rozumne prerozdeliť. Ak tu je nejaká kríza, tak je to kríza solidarity," napísal na Facebook Schulz. "Máme tu krajiny, ktoré hovoria áno Európe, keď z toho niečo majú. Nie jej hovoria vtedy, keď majú niečo urobiť, ako napríklad prijať utečencov. S tým treba skoncovať. Ako (nemecký) kancelár budem vetovať každý rozpočet, ktorý nebude založený na princípe solidarity," napísal Schulz, ktorý by chcel po septembrových parlamentných voľbách nahradiť na poste nemeckého kancelára Angelu Merkelovú. Podľa aktuálnych prieskumov sa mu to však zrejme nepodarí. Európska komisia začala v júni proti, Českej republike, Maďarsku a Poľsku právne konanie za to, že odmietli prijať utečencov v rámci plánu EÚ ich prerozdeľovania. Podľa EK spomínané krajiny porušili svoje právne záväzky prijať utečencov, ktoré vyplývali z plánu EÚ z roku 2015. Cieľom tohto plánu je prerozdelenie (relokácia) 160-tisíc migrantov nachádzajúcich sa v táboroch v Taliansku a Grécku. Jedným z prvých, kto východo- a stredoeurópske členské štáty EÚ obvinil zo sebectva a pohrozil im znížením bruselských dotácií bol bývalý taliansky premiér Mateo Renzi.


Rusko zatklo amerického manažéra pre podozrenie z podvodu

Zatknutie súvisí s obchodným sporom s bankou Vostočnyj.

MOSKVA. Amerického zakladateľa firmy zaoberajúcej sa investovaním súkromného kapitálu zatkli v Rusku a mal by sa ešte v piatok postaviť pred súd pre podozrenie z podvodu. Informoval o tom moskovský súd na svojej webovej stránke. Michaela Calveyho z investičnej spoločnosti Baring Vostok zatkli vo štvrtok. Zadržaných je aj niekoľko ďalších manažérov z tejto firmy, uviedli ruské agentúry s odvolaním sa na hovorcu súdu. Podľa agentúry Interfax súd v piatok rozhodne, či Calvey zostane vo väzbe. Baring Vostok je najväčšou firmou zaoberajúcou sa investovaním súkromného kapitálu v Rusku. Podľa svojej webovej stránky má vyše 3,7 miliardy viazaného kapitálu. Zatknutia štyroch zamestnancov firmy súvisia s obchodným sporom s bankou Vostočnyj, uviedla spoločnosť Baring Vostok. Calvey založil túto spoločnosť v roku 1994, pripomína agentúra Reuters s tým, že v súčasnosti je jej hlavným partnerom. Predtým pracoval pre Európsku banku pre obnovu a rozvoj (EBRD) a investičnú banku Salomon Brothers.


Trump podľa NYT možno 18 rokov neplatil dane z príjmu

The New York Times, rovnako ako všetky tradičné médiá, je predĺženou rukou kampane Clintonovej, Demokratickej strany a ich záujmov, reagoval Trumpov štáb.

NEW YORK. Podnikanie súčasného kandidáta na prezidenta Spojených štátov Donalda Trumpa vykázalo v roku 1995 tak veľkú stratu, že je možné, že počas ďalších 18 rokov neplatil žiadne dane z príjmu. V sobotu to napísal denník The New York Times (NYT). Štáb republikánskeho uchádzača o Biely dom správu denníka odmietol a obvinil denník, že pracuje pre Trumpovu demokratickú súperku Hillary Clintonovú. Trumpov štáb zároveň uviedol, že kandidát zaplatil stovky miliónov dolárov na iných daniach. Zle načasovaný nákup hotela, chyby pri riadení niekoľkých kasín a neúspešný pokus o preniknutie do leteckého biznisu podľa NYT spôsobili, že Trump za rok 1995 vykázal stratu 916 miliónov dolárov (820 miliónov eur). Podľa denníka by sa vďaka tomu mohol znížiť jeho zdaniteľný príjem počas ďalších 18 rokov o 50 miliónov dolárov (44 miliónov eur). Trump obvinil newyorský denník, že pracuje pre jeho demokratickú rivalku. „The New York Times, rovnako ako všetky tradičné médiá, je predĺženou rukou kampane Clintonovej, Demokratickej strany a ich záujmov," uviedol štáb republikánskeho kandidáta s tým, že denník získal údaje o Trumpovej daňovej strate nelegálne. Trumpová kampaň tiež vo vyhlásení citovanom agentúrou Reuters uviedla, že podnikateľ sa musel kvôli zodpovednosti k svojim firmám a ku svojej rodine usilovať o to, aby na daniach neplatil o nič viac, než koľko po ňom zákony vyžadujú. Napriek tomu podľa štábu zaplatil Trump za bližšie neurčené časové obdobie stovky miliónov dolárov na iných odvodoch ako je daň z príjmu: napríklad na majetkových daniach alebo na daniach z nehnuteľností. Trump dlhodobo čelí v USA kritike, že nezverejnil svoje daňové priznania za posledné roky, hoci to patrí k nepísanej tradícii kandidátov na prezidentský úrad. Republikán sa bráni tým, že jeho daňové priznanie je predmetom auditu daňovej správy, pred ktorého uzavretím nemôže informácie prezradiť.


Ukrajina nadovšetko, skandovali nacionalisti v Kyjeve

Stúpenci ultrapravicových organizácií usporiadali fakľové pochody na poctu Stepanovi Banderovi.

KYJEV. Ukrajinskí stúpenci ultrapravicových organizácií uskutočnili v pondelok pochody v Kyjeve a ďalších mestách Ukrajiny pri príležitosti 109. výročia narodenia Stepana Banderu, vodcu Organizácie ukrajinských nacionalistov (OUN). Informuje o tom agentúra TASS. Na pochode v centre Kyjeva sa zúčastnilo približne 500 osôb s pochodňami. Medzi účastníkmi boli členovia nacionalistických strán Sloboda, Pravý sektor, Národná garda a Kongres ukrajinských nacionalistov (KUN). Zástup demonštrantov sa pohol od pamätníka Tarasa Ševčenka do stredu mesta na Námestie nezávislosti. Počas pochodu dav skandoval heslá ako "Sláva Ukrajine, sláva hrdinom!", "Sláva národu, smrť nepriateľom!", "Bandera príde a nastolí poriadok!" či "Ukrajina nadovšetko!". Na bezpečnosť dohliadalo zhruba 1200 policajtov a 730 vojakov. Podobné pochody sa konali aj v mestách Ľvov, Ternopoľ, Dnepropetrovsk, Krivoj Rog, Rovno a Melitopoľ. Postava Stepana Banderu, vodcu ukrajinského nacionalistického hnutia, ktorý počas druhej svetovej vojny úzko spolupracoval s nemeckými nacistami, stále rozdeľuje ukrajinskú spoločnosť. Postoj voči nemu sa pohybuje od úplnej podpory v niektorých oblastiach na západe krajiny až po ostro nepriateľský postoj v zvyšku krajiny.


Podarí sa Európe na druhý pokus pristáť na Marse? Privíta ju búrka

Modul Schiaparelli má priniesť cenné poznatky o pristávaní na červenom obrovi. Prachová búrka by ho nemala zastaviť.

BRATISLAVA. Pri pristávaní lietadla si každý, od pilota po pasažiera, želá tie najlepšie podmienky. Oblohu bez oblakov, bezvetrie a ako bonus aj krásny západ slnka. Niektoré pristátia však musia rátať s nehostinnými podmienkami. Pristávací modul Schiaparelli misie ExoMars 2016 zrejme budúci týždeň na Marse privíta mohutná prachová búrka. Európa sa o pristátie na Marse pokúsi už druhýkrát, tentoraz chce byť úspešná. Vedci z Európskej vesmírnej agentúry a ruského Roskosmosu sa o svoj modul neboja, dokonca sa na búrku tešia. „Vždy sme vedeli, že môžeme prísť počas púštnej búrky a Schiaparelli sme navrhli s touto myšlienkou v hlave,“ povedal pre web BBC vedecký pracovník projektu Jorge Vago. „Z hľadiska získania cenných dát o elektrifikácii prašných atmosfér  takúto situáciu uvítame.“ Orbiter TGO (Trace Gas Orbiter) a pristávací modul Schiaparelli začali svoju misiu v marci 2016. Na obežnú dráhu sa majú dostať budúci týždeň v stredu. V rovnakom čase začne modul svoje pristávanie. Podľa najnovších informácií z NASA bude na Marse práve sezóna prachových búrok. Schiaparelli má priniesť cenné informácie o vstupe, klesaní a pristávaní na Mars pre agentúru ESA aj Roskosmos. Pár dní bude na povrchu Marsu zbierať aj informácie o atmosfére a geológii planéty. Na nehostinné podmienky testovali modul už na Zemi. Prachové častice môžu oškrieť ochranný štít a tiež spomaliť padák pri páde na planinu Meridiani Planum, zničiť ho však nemôžu. „Môže to ovplyvniť jedine fotografie, ktoré budeme robiť počas klesania,“ vysvetľuje pre BBC letový veliteľ Michel Denis. „Ak je príliš prašno, nemusíme vidieť povrch až tak dobre.“ Naposledy sa Európa pokúsila pristáť s vlastným modulom na Marse v roku 2003. Beagle-2 sa po pristátí na povrchu už neozval. Až následné snímky zo sondy ukázali, že dva z piatich solárnych modulov zablokovali komunikačnú anténu.  Lokálne búrky nie sú na Marse výnimočné. Niekedy však zasiahnu celý región a zriedkavo vytvoria prachový opar okolo celej planéty. Sezóna búrok má tento rok vrcholiť 29. októbra, vedci si však nie sú úplne istí, či sa vytvorí aj veľké búrkové mračno na celej planéte. Takéto mračná nesťažia len fotografovanie, ale aj sledovanie a komunikáciu vozidiel a modulov, ktoré sú už na planéte. Naposledy Mars zažil globálnu prachovú búrku v roku 2007. „Museli sme prijať špeciálne opatrenia, aby sme zabezpečili prežitie našich roverov pri zníženom slnečnom žiarení na niekoľko týždňov,“ povedal v tlačovom vyhlásení NASA projektový manažér vozidiel Spirit a Opportunity John Callas. „Každé z vozidiel sa zaplo denne len na niekoľko minút, potom sa vyplo až do ďalšieho dňa a so Zemou vôbec nekomunikovalo. Keď búrka vrcholila, vozidlá boli odkázané samy na seba.“


Z Rumunska odišiel bleskovo. Nový tréner nováčika je zlostný, keď prehráva

Skúsený kouč nezaváhal ani na sekundu, keď do Rumunska prišla ponuka z Nových Zámkov.

BRATISLAVA. Prvú trénerskú zmenu v hokejovej Tipsport lige urobili v tejto sezóne v Nových Zámkoch. Minulý týždeň už po siedmom kole odvolalo vedenie klubu Miroslava Chudého a v utorok predstavili hráčom nového kouča Júliusa Pénzeša. "Dôvodom výmeny trénerov boli nepresvedčivé výsledky mužstva, niečo v ňom nefungovalo," vyhlásil prezident klubu František Sucharda po troch prehrách za sebou - v Poprade 1:2, s Banskou Bystricou 2:9 a v Liptovskom Mikuláši 2:3. Nové Zámky ako nováčik ligy mali po siedmich kolách deväť bodov, mužstvu patrilo 7. miesto. V ďalších dvoch zápasoch viedli mužstvo asistenti trénera Ivan Černý s Jurajom Rehákom. Nedeľňajšie víťazstvo nad Duklou Trenčín 3:2 po predĺžení už sledoval z hľadiska Július Pénzeš. "Nové Zámky predviedli bojovný výkon, hráči ukázali obrovskú snahu, no koncovka dlho škrípala a góly do siete Dukly prišli až v poslednej tretine," povedal nový tréner. "Mužstvo zásluhou hetriku fínskeho útočníka Ossiho Saarinena nakoniec vývoj obrátilo. Na výkone tímu v záverečnej tretine a v predĺžení sa dá stavať. Nové Zámky majú veľa kvalitných hráčov. Teším sa na prácu s nimi." Pénzeš sa vracia do najvyššej slovenskej súťaže po piatich rokoch, naposledy viedol v sezóne 2011 - 2012 Žilinu. Potom odišiel do Kazachstanu a klub Irtyš Pavlodar priviedol k trom majstrovským titulom. S Pavlodarom sa každé leto pripravoval na Slovensku, takže má prehľad o mužstvách Tipsport ligy. Túto sezónu začal 60-ročný Pénzeš v rumunskom tíme Dunarea Galati. Keď dostal minulý týždeň ponuku trénovať Nové Zámky, bleskovo sa rozhodol pre návrat na Slovensko. "Do Rumunska som sa vybral ako do neznáma. Galati hrá dve ligy - maďarskú MOL aj domácu rumunskú súťaž, hráči musia znášať nesmiernu záťaž," priblížil tréner svoje účinkovanie v meste na Dunaji. "Posledných osem zápasov odohralo mužstvo za sedem dní. Na trénovanie nezostáva čas, hrajú sa len zápasy. A k tomu veľa cestovania. Nevidel som tam priestor na koncepčnú prácu, a tak som bol rád, keď sa ozval generálny manažér Ján Chovan z Nových Zámkov. Ešte som musel zostať zopár dní, aby som v Rumunsku dostal súhlas na odchod a uzavrel svoju etapu v klube." V Galati zanechal tím aj so šiestimi Slovákmi - obrancami Tomášom Devečkom, Jurajom Ďurkechom, Erikom Bednárom a útočníkmi Róbertom Krajčim, Vladimírom Lantošom, Ondrejom Rusnákom. Pénzeš pozná niekoľkých hráčov novozámockého mužstva. V Trenčíne viedol obrancu Juraja Ďurča, v Pavlodare mal brankára Mareka Šimka a chcel tam získať aj strelca Lukáša Hvilu. S ďalšími sa bude zoznamovať za pochodu. Pri tom mu budú pomáhať doterajší asistenti trénera. "Chcem poznať hráčov nielen po hernej stránke, ale aj ich charaktery," vravel Pénzeš. "Verím, že ak prídu víťazstvá, sebavedomie tímu narastie a divákov bude baviť náš hokej. Chcem s mužstvom vyhrávať, nenávidím prehry. Som zlostný, keď prehrávam - v hokeji aj v živote. V tomto budem hnať hráčov dopredu, za víťazstvami." Premiéra na striedačke Nových Zámkov čaká Júliusa Pénzeša v piatkovom domácom zápase so Zvolenom. Tento text ste mohli čítať vďaka tomu, že platíte za obsah. Vážime si to.


Ministerstvo obrany má na transportéry 4x4 vyčlenené peniaze

Ministerstvo tvrdí, že transportéry sa budú obstarávať vo viacerých etapách.

BRATISLAVA. Rezort obrany má na nové transportéry 4x4 vyčlenené peniaze. Pre agentúru SITA to potvrdila hovorkyňa ministerstva Danka Capáková s tým, že obstarávanie bude vo viacerých etapách a viacerých rokoch, teda nepôjde o jednorázovú investíciu. Zaujímavosťou je fakt, že pôvodne Ministerstvo obrany dostalo súhlas od vlády SR na vyčlenenie väčšej sumy. Kým pri súťaži, ktorú rezort vypísal tento pracovný týždeň, sa počíta s obnosom 321 miliónov eur bez DPH, pôvodne išlo o čiastku presahujúcu 780 miliónov eur. Bezpečnostný analytik z hnutia Obyčajní ľudia a nezávislé osobnosti (OĽaNO) Jaroslav Naď sa domnieva, že projekt menších transportérov 4x4 napokon nebude úspešný. Zasekol sa z neznámych dôvodov aj projekt transportérov 8x8, ktorý rezort predložil na vládu ešte v priebehu minulého roka. Až do súčasnosti o ňom vláda SR nerozhodla. Na otázku agentúry SITA, či má ministerstvo na nákup transportérov 4x4 vyčlenené peniaze, Capáková odpovedala: "Áno. Treba však zdôrazniť, že obstaranie bude v etapách, tak ako to bolo vo vládnom materiáli a rámcová dohoda sa uzatvorí na obdobie 10 rokov. Nepôjde teda o vynaloženie 321 miliónov eur bez DPH v jednom roku." Rezort pôvodne zvažoval pri menších transportéroch aj možnosť odkúpenia licencie s tým, že by sa vozidlo vyrábalo v slovenskej réžii. Hovorkyňa ministerstva však uviedla, že o tejto možnosti sa už neuvažuje. Ministerstvo na vozidlá vypísalo súťaž ešte v stredu 5. júna, plánuje ju uzavrieť na začiatku júla tohto roka. Ministerstvo obrany SR plánuje na obstaranie viac ako 420 menších transportérov vynaložiť maximálne 321 miliónov eur bez DPH. S víťazom súťaže uzatvorí rámcovú zmluvu na najbližších desať rokov. Jaroslav Naď pochybuje o tom, že rezort stihne obstaranie uzavrieť ešte pred koncom volebného obdobia. Podľa jeho slov tiež spoločnosti, ktoré vyrábajú transportéry, potrebujú výrazne väčší časový priestor na predloženie ponúk. "Podľa mňa nebude do konca volebného obdobia podpísaná zmluva na dodávku transportérov. Rezort dal firmám menej ako mesiac, aby sa prihlásili do súťaže, čo je neskutočná záležitosť. Predpokladám, že ministerstvo bude vyhodnocovať výsledky na jeseň tohto roka. Následne sa odvolajú neúspešní uchádzači a už to zostane na rozhodnutí ďalšej vlády," povedal Naď pre agentúru SITA. Nie je momentálne známe či ministerstvo stihne projekt uzavrieť ešte pred parlamentnými voľbami, ktoré budú na Slovensku pravdepodobne na jar budúceho roka.Ministerstvo počíta aj s možnosťou zapojenia domáceho zbrojárskeho priemyslu. Či pôjde o jestvujúce prevádzky, alebo projekt transportérov 4x4 vytvorí ďalšie výrobné kapacity a pracovné miesta, nie je známe.


Šéfa lotyšskej centrálnej banky obvinili z prijímania úplatku

RIGA. Šéf lotyšskej centrálnej banky Ilmars Rimševičs, ktorý je zároveň členom Rady guvernérov Európskej centrálnej banky, bude stíhaný pre korupciu. Lotyšská prokuratúra oznámila, že ho obvinili z trestného činu prijímania úplatku. Štvrtkový krok lotyšského generálneho prokurátora nasleduje po štvormesačnom vyšetrovaní guvernéra lotyšskej centrálnej banky, ktorého prvýkrát vypočúvali vo februári. Rimševičs popiera, že sa dopustil akéhokoľvek trestného činu.Lotyšská prokuratúra v súvislosti s týmto prípadom obvinila ďalšiu osobu z podpory podplácania, ale jej meno nezverejnila. Lotyšská verejnoprávna televízia však informovala, že ide o podnikateľa Marisa Martinsonsa, pričom sa odvolala na jeho advokáta, ktorý to potvrdil.


Kalavská udelila Ceny ministerky zdravotníctva

Kalavská chcela vzdať úctu a poďakovať sa lekárom, zdravotným sestrám a iným zdravotníckym pracovníkom.

BRATISLAVA. Šéfka rezortu zdravotníctva Andrea Kalavská (nominantka Smeru-SD) udelila v pondelok v Bratislave Ceny ministerky zdravotníctva SR. Išlo o prvý ročník podujatia. Kalavská uviedla, že udelenie tejto ceny bol jej spontánny nápad, pretože chcela vzdať úctu a zároveň sa aj poďakovať lekárom, zdravotným sestrám, ale aj iným zdravotníckym pracovníkom. "Ako obyčajný lekár som sa vo svojej práci stretávala s lekármi, sestrami a inými zdravotníckymi pracovníkmi, ktorí každý deň prichádzali do svojej práce. Nechávali tam dušu a telo a robili to len preto, aby sa starali o to najdôležitejšie, čo máme, a to je zdravie," povedala vo svojom príhovore Kalavská. Cenu je podľa jej slov potrebné brať ako vzdanie úcty a poďakovanie sa všetkým, ktorí sa starajú o zdravie slovenských občanov. "Viem, že podmienky nie sú ideálne, a aj napriek tomu zostávate na Slovensku a ostávate bojovať za lepšie slovenské zdravotníctvo," dodala šéfka rezortu zdravotníctva. Víťazmi v kategórii lekár sa stali Andrej Klepanec z Fakultnej nemocnice v Trnave, kde je primárom rádiologickej kliniky, i prednosta kliniky chirurgickej onkológie v Národnom onkologickom ústave v Bratislave Daniel Pinďák. Tretím oceneným sa stal kožný lekár z trebišovskej nemocnice Ondrej Bobík. V kategórii sestra ministerka ocenila Renátu Pavlíkovú z galantskej nemocnice, kde pracuje už viac ako tri desiatky rokov. Ako uviedla, ocenenie si váži, pretože práca zdravotných sestier je podľa nej v úzadí. Druhou ocenenou sa stala Helena Závodská z Fakultnej nemocnice s poliklinikou v Nových Zámkoch, kde pracuje ako špecialistka v inštrumentovaní. Ocenenie získala aj Tereza Lengyelová, ktorá má za sebou viac ako 50-ročnú prax. Na pôde ministerstva zdravotníctva ocenili aj troch zástupcov kategórie iný zdravotnícky pracovník. Ocenenie získala Mária Knapková, ktorá pracuje na skríningovom centre novorodencov Detskej fakultnej nemocnice s poliklinikou v Banskej Bystrici. Kalavská udelila ocenenie aj Dane Kuricovej z Fakultnej nemocnice s poliklinikou v Žiline, kde pracuje ako sanitárka na urgentnom príjme. Treťou ocenenou sa stala fyzioterapeutka Emma Janíčková, ktorá pracuje viac ako 40 rokov v Dunajskej Lužnej. Nominácie posielali nemocnice z celého Slovenska, oslovené boli viaceré odborné komory, ako aj zdravotné poisťovne. Odborná porota následne po svojom zasadnutí dala ministerke zdravotníctva SR odporučenie na víťazov v jednotlivých kategóriách.


DETSKÁ RUBRIKAKrižiak pásavý je rád, keď pri párení príde iba o nohu

Naše babky nemali zamladi veľa príležitostí, aby v záhrade natrafili na tohto pavúčika. Ešte pred päťdesiatimi rokmi bol križiak pásavý v našich zemepisných šírkach vzácnosťou. Žil v teplých oblastiach južnej Európy a len postupne privandroval aj na Slovensko. Ľudia ho často prezývajú osa pavúk. Dôvodom sú žlto-čierne pruhy na jeho zadočku. Mladé križiaky sa doslova rozletia po okolí. Nepotrebujú ani krídla. Akurát zo zadočku vypustia dlhé vlákno, ktoré sa vďaka vetru vznesie do vzduchu a odnesie so sebou aj malého pavúka. Pestrofarebným telom sa však môžu popýšiť iba samičky. Samce sú nenápadné, oveľa menšie ako ich družky, a preto aj slabšie. Pri párení dobrovoľne riskujú život. Križiak pásavý je pôvodne tropický druh, no dnes už je veľmi hojne rozšírený aj u nás. Podľa vedcov je to sčasti pre globálne otepľovanie, keďže celoročné priemerné teploty sa všade zvyšujú. Odborníci sa však nazdávajú, že tieto pavúky sa budú ďalej šíriť do chladných oblastí aj bez ďalšieho otepľovania. Križiaky pásavé sú totiž čoraz odolnejšie voči nižším teplotám. Ako sme spomínali v úvode, pri križiakoch pásavých sú veľmi zreteľné rozdiely medzi samcom a samičkou. Tento jav odborne nazývame pohlavný dimorfizmus. Samička je neprehliadnuteľná najmä pre žlto-čierne pásiky, ktoré zdobia jej telo. Keď si predstavíme napríklad všadeprítomného kosca domového, ľudovo prezývaného záchodový pavúk, musíme samicu križiaka pásavého obdivovať aj pre jej veľkosť. Dorastá do úctyhodných rozmerov – môže mať až dva centimetre, a to nepočítame nohy. Ak trpíte arachnofóbiou, teda strachom z pavúkov, zrejme sa tejto veľkej pavúčici budete chcieť vyhnúť. Samček je v porovnaní s partnerkou krpec. Jeho telo meria asi pol centimetra a má nevýraznú hnedú farbu. Pri pohľade na tento párik sa zdá, že ide o dva rôzne druhy pavúkov, takmer v ničom sa nepodobajú. Akurát majú obaja osem nôh, ale s toľkými končatinami sa liahnu všetky pavúky. Križiaky pásavé sa živia najmä lúčnymi kobylkami. Korisť dokážu rýchlo omotať pavučinou. Napustia ju tráviacimi šťavami a potom jednoducho vysajú. Napriek svojmu malému vzrastu nemá samec žiadne komplexy, keď sa v júli chystá páriť so štvornásobne väčšou samicou. Pavúk pred tým chvíľku vyčkáva na pavučine, kým mu partnerka dovolí, aby podišiel k nej. Ona zostáva pasívna, samček naberá odvahu a pomaly sa približuje. Rozmnožovací akt sa začína v momente, keď sa pavúk dostane pod samičku. To ešte netuší, aký neblahý koniec ho čaká. Krátko po párení, niekedy dokonca ešte počas neho, samica svojho partnera zožerie. Najprv ho usmrtí a potom úplne vysaje. Len niekoľkým samcom sa podarí ujsť svojmu osudu, väčšinou ich to však niečo stojí. Napríklad nohu, ktorú pri zbesilom úteku nechajú v sieti. Jednu končatinu zvyknú samce oželieť, vidina záchrany ich motivuje a predsa len im zostane ešte ďalších sedem nôh. Zakrátko tak či tak uhynú. Koncom leta samička pri svojej sieti pripraví zámotky – takzvané kokóny. Sú to bledohnedé hruškovité útvary, v ktorých je približne štyristo vajíčok. Samička takýchto kokónov urobí maximálne päť. Mláďatá sa síce liahnu už na jeseň, ale zimu ešte prečkajú v zámotku. Samica sa ich nedočká, uhynie v zime. Mladé križiaky vyliezajú na jar a do sveta sa dostávajú lietaním. Nepotrebujú ani krídla. Akurát zo zadočku vypustia dlhé vlákno, ktoré sa vďaka vetru vznesie do vzduchu a odnesie so sebou aj malého pavúka. Ten potom môže obsadiť nové územie.


Kováčik si vybavil nájomný byt v Ružinove za symbolickú cenu

Špeciálny prokurátor platil pôvodne nájomné vo výške 174 eur.

BRATISLAVA. Špeciálny prokurátor Dušan Kováčik má prenajatý byt od bratislavskej mestskej časti Ružinov za symbolickú cenu. Upozornili na to miestni poslanci klubu Team Vallo, ktorí na zmluvu natrafili náhodou pri kontrole platných zmlúv. "Podpísaná bola ešte v roku 2006 a každý rok bola dodatkovaná," povedal jeden z poslancov Kamil Bodnár s tým, že ide ešte o zmluvu z éry starostu Pavla Kuboviča za SDKÚ. Vďaka dodatkom platí zmluva dodnes, pričom ten ostatný podpisoval ešte predchodca súčasného starostu Dušan Pekár za KDH. Kováčik podľa poslancov platil podľa pôvodnej zmluvy nájomné 174 eur, pričom byt má rozlohu 45 štvorcových metrov plus terasa. Malo by ísť o jednoizbový byt. Trhové nájomné ceny sú pritom podľa viceprimátorky hlavného mesta Lucie Štasselovej neporovnateľne vyššie. Navyše, podobných nájomných bytov má Ružinov už len pár a určené sú ľuďom v núdzi, ktorí sú na takéto bývanie odkázaní, dodala. "Poskytovanie nájomných bytov pre ľudí, ktorí majú dostatok prostriedkov, aby si ich mohli zaplatiť z vlastného, nie je tá cesta, ktorou by sme mali ísť," podotkla Štasselová. Kováčikov mesačný zárobok sa pohybuje na úrovni asi päťtisíc eur v čistom. To, či Kováčik v byte aj býva, alebo na aké účely ho využíva, poslanci nevedia. Spochybnili však, že by bol jeho služobným bytom. "Z titulu funkcie by bola určite zmluva medzi prokuratúrou a Ružinovom, a nie medzi fyzickou osobou a Ružinovom," povedal Peter Herceg, predseda klubu Team Vallo pre Ružinov. Podrobnosti o nájme nevysvetlil ani samotný Kováčik. Cez hovorkyňu odkázal, že nájomná zmluva je viazaná na výkon funkcie."Špeciálny prokurátor bude otázku ďalšieho využívania nájomného bytu riešiť so starostom mestskej časti Bratislava – Ružinov, ako aj s Úradom na ochranu ústavných činiteľov," dodala hovorkyňa špeciálnej prokuratúry Jana Tökölyová. Súčasným starostom Ružinova je bývalý poslanec parlamentu Martin Chren. Na otázku, koľko za bývanie Kováčik platí či prečo využíva byt miestnej časti určený ľuďom v núdzi, hovorkyňa neodpovedala. Zdôvodnila to tým, že špeciálny prokurátor je chránenou osobou. Aj keď viacerí prokurátori či sudcovia špeciálnej prokuratúry a špeciálneho súdu majú pridelené služobné byty v Pezinku, Kováčikov prípad to vraj nie je. Ten je špeciálnym prokurátorom od roku 2004, čiže v čase uzavretia zmluvy s Ružinovom úrad už zastával. Minulý týždeň pritom vyšlo najavo, že Kováčik si v septembri 2017 vložil v hotovosti na svoj bankový účet 204-tisíc eur, čo je neobvykle veľká transakcia. Upozornil na to Denník N. Kováčik to vysvetľoval tým, že peniaze pochádzajú od jeho brata Tibora a že nimi následne zaplatil za dom, ktorý si kupoval jeho syn. Ten stál 270-tisíc eur, pričom zvyšnú sumu si doplatil Kováčikov syn. Neobvyklú transakciu pritom polícia riadne nevyšetrila, pričom nedostatky skonštatoval aj policajný prezident Milan Lučanský. Nariadil preto podrobnú kontrolu spisu. Po zverejnení týchto informácií Národný bezpečnostný úrad oznámil, že skontroluje bezpečnostnú previerku Kováčika. V pondelok o tom informoval opozičný poslanec Ľubomír Galko z SaS, ktorý šéfuje parlamentnému výboru na kontrolu činnosti NBÚ. Kováčik informácie o jeho hotovostných vkladoch označil za "ďalší bezprecedentný únik bankového tajomstva zneužitý na diskreditáciu špeciálneho prokurátora".


Obžalovaný sýkorovec Vincko je opäť na slobode s GPS náramkom

Podozrenie, že by sa Cupper pokúsil utiecť zo Slovenska sa nepotvrdilo.

BRATISLAVA. Obžalovaný člen gangu sýkorovcov Ivan C., prezývaný Vincko, je opäť na slobode. Z policajnej cely sa dostal potom, ako ho probačný a mediačný úradník Okresného súdu Bratislava II opätovne poučil o tom, aké sú podmienky používania monitorovacieho zariadenia na určenie polohy kontrolovanej osoby. Dvakrát neprávoplatne na doživotie odsúdeného Ivana C. zadržala polícia v stredu (20.9.) potom, ako sa vzdialil od GPS zariadenia, ktoré je povinný nosiť pri sebe okrem elektronického náramku. Nepotvrdilo sa pritom podozrenie, že šlo v jeho prípade o pokus utiecť zo Slovenska. Hovorca bratislavských súdov Pavol Adamčiak vysvetlil, že obžalovaný si GPS zariadenie zabudol v záhradnej chatke v Devínskej Novej Vsi a nepodal správu o svojom pobyte probačnému úradníkovi. Operačné stredisko Elektronického systému monitoringu osôb (ESMO) to vyhodnotilo ako prevádzkový incident a kontaktovalo políciu. Tá Vincka našla v neďalekom pohostinstve. "Kontrolovaná osoba bola opätovne poučená o technicko-prevádzkových pokynoch používania monitorovacieho zariadenia na určenie polohy kontrolovanej osoby," vysvetlil Adamčiak. Monitorovaný je povinný si zariadenie pravidelne nabíjať a pri opustení obydlia ho mať pri sebe. Obžalovaný bol opätovne poučený aj o podmienkach dodržiavania náhrady väzby - zákaze vycestovať do zahraničia. "Po poučení bolo kontrolovanej osobe odovzdané zariadenie na kontrolu pohybu a pobytu. Poučenie zobrala na vedomie, je opätovne v režime elektronického monitoringu," doplnil hovorca bratislavských súdov. Obžalovaný vysokopostavený člen gangu sýkorovcov, dvakrát neprávoplatne odsúdený na doživotie, ktorému vyprší maximálna lehota možnej väzby 25. septembra, predčasne na slobodu ísť nechcel. Proti verdiktu Krajského súdu v Banskej Bystrici podal sťažnosť. Najvyšší súd jej však nevyhovel a 12. septembra rozhodol, že pôjde von. Nariadil pritom jeho kontrolu technickým prostriedkom a súčasne mu zakázal vycestovať do zahraničia. Špecializovaný trestný súd (ŠTS) v Banskej Bystrici Ivana C., ako aj bossa gangu Róberta L., prezývaného Kýbel, už dvakrát odsúdil na doživotie, najprv v roku 2016 a naposledy v apríli tohto roku. Obaja podali odvolanie a Najvyšší súd SR zakaždým rozsudky zrušil. Trestnú vec obžalovaného Róberta L. a spol. napokon ŠTS odňal a prikázal Krajskému súdu v Banskej Bystrici, aby ju v potrebnom rozsahu prejednal a rozhodol. Proces sa začne odznova. Termín je stanovený na koniec októbra. Obaja sýkorovci čelia obžalobe, ktorá ich spolu s komplicmi viní zo šiestich vrážd z rokov 1998 a 1999 - Eduarda a Roberta Diničovcov, Romana Deáka, Alojza Házyho, Dalera Hlavačku, Miloša Piliara a zo zločinu založenia, zosnovania a podporovania zločineckej skupiny.


Trump nemá morálne právo súdiť nás, vyhlásil kubánsky minister

Bruno Rodríguez Parilla kritizoval Trumpa aj za ustupovanie od reforiem Baracka Obamu.

NEW YORK. Americký prezident Donald Trump "nemá žiadne právo akokoľvek súdiť moju krajinu", vyhlásil v piatok v prejave na pôde Valného zhromaždenia OSN kubánsky minister zahraničných vecí Bruno Rodríguez Parilla. Trumpa kritizoval aj za ustupovanie od niektorých reforiem jeho predchodcu Baracka Obamu, ktoré otvorili cestu k opätovnému obnoveniu diplomatických vzťahov medzi USA a Kubou po viac ako 50 rokoch. Trump zopakoval, že jeho administratíva nezruší sankcie voči Kube, ak tá neurobí základné reformy. Parilla obvinil USA z porušovania ľudských práv a "xenofóbnej" imigračnej politiky. "Výstavba múrov a bariér, ako aj zákony a opatrenia prijaté na zamedzenie vlnám utečencov a migrantov sa ukázali byť kruté a neúčinné," povedal kubánsky minister. V prejave tiež uviedol, že jeho krajina neodhalila zatiaľ žiadne informácie o tom, kto alebo čo zapríčinilo záhadné zdravotné problémy amerických a kanadských diplomatov v Havane. Najmenej 21 Američanov a niekoľko Kanaďanov z havanskej diplomatickej komunity trpí symptómami, ktoré sú zrejme dôsledkom nejakej formy akustického útoku. Medzi symptómami je aj strata sluchu a poškodenie mozgu. Americký minister zahraničných vecí Rex Tillerson označil incidenty za "útoky na zdravie". Kuba poprela akúkoľvek účasť na nich alebo to, že by o nich niečo vedela. Parilla to zopakoval dnes aj na pôde OSN, uvádza agentúra AP.


Za svoju prekladateľskú činnosť bol Žitný viackrát ocenený.

BRATISLAVA. Vo veku 71 rokov zomrel prekladateľ a pedagóg Milan Žitný z Katedry nemeckého jazyka a literatúry Pedagogickej fakulty Trnavskej univerzity (TU) v Trnave. TASR o tom informoval Juraj Hladký z Pedagogickej fakulty TU. Žitný bol autorom mnohých štúdií o nemeckej a severskej literatúre 18. až 20. storočia, ktoré vyšli na Slovensku, ako aj v zahraničí. Žitný po ukončení štúdia nemčiny a švédčiny na Filozofickej fakulte Univerzity Komenského (UK) v Bratislave v roku 1972 nastúpil do Ústavu svetovej literatúry a jazykov Slovenskej akadémie vied (SAV), kde sa venoval výskumu nemeckej a severskej literatúry a otázkam dejín a teórie prekladu. V rokoch 1994 - 1998 a 2004 - 2014 tiež pôsobil na Pedagogickej fakulte UK a v rokoch 1998 - 2003 ako lektor slovenského jazyka na Univerzite v Kolíne. Od roku 2014 bol členom Katedry nemeckého jazyka a literatúry na Pedagogickej fakulte TU. Jeho výskum severských literatúr vyústil do dvoch monografických štúdií - Severské literatúry v slovenskej kultúre (2012) a Súradnice severských literatúr (2013). Okrem vedeckej činnosti bol Žitný prekladateľom z nemčiny a zo severských jazykov. Úzko spolupracoval s časopisom Revue svetovej literatúry. Medzi jeho najvýznamnejšie preklady posledných rokov patria diela Franza Kafku Poviedky (2005) a Listy Milene (2008), Hansa Christiana Andersena Rozprávka môjho života bez príkras (2005) a Rozprávky (2008) či dielo Josteina Gaardera Vianočné mystérium (2012). V ostatných rokoch sa intenzívne venoval aj prekladu severskej drámy. Významnou súčasťou jeho prekladateľskej práce boli filozofické a literárnovedné preklady. Za svoju prekladateľskú činnosť bol Milan Žitný viackrát ocenený. Prémiu Literárneho fondu získal za preklad Kafkových poviedok (2005), Cenu Zory Jesenskej za preklad Strindbergových komorných hier (Hry, 2002) a Cenu Mateja Bela za preklad Kierkegaardovho najznámejšieho filozofického spisu Buď - alebo (2007).


Lesný požiar v okolí Marseille zničil 250 hektárov

MARSEILLE. Lesný požiar, ktorý vyčíňal v oblasti medzi juhofrancúzskym prístavom Marseille a obcou Cassis v departmáne Bouches-du-Rhône, zničil 250 hektárov zalesneného územia. Príslušná prefektúra o tom v pondelok večer informovala prostredníctvom jednej zo sociálnych sietí. Na boji proti plameňom v lokalite juhovýchodne od Marseille sa podieľalo asi 400 hasičov. Miestna samospráva v Marseille vyzvala obyvateľov priľahlej štvrte, aby sa vyhli postihnutej oblasti. Požiar sa podľa hasičov rozšíril smerom na Cassis, informovala tlačová agentúra DPA. Francúzski meteorológovia varovali na juhu krajiny pred značnou hrozbou lesných požiarov, ktorá súvisí s mimoriadnym suchom a silným vetrom v oblasti.


Do predvolebnej kampane v Nemecku Rusko nezasiahlo, tvrdí Maassen

Obavy z možných pokusov Ruska ovplyvniť voľby a zavádzať voličov boli podľa Maassenových slov oprávnené.

BERLÍN. Počas predvolebnej kampane, ktorá predchádzalo voľbám do Spolkového snemu (Bundestagu) v Berlíne z 24. septembra, nedošlo k rozsiahlemu informatickému útoku alebo dezinformačnej operácií na území spolkovej republiky. Na verejnom vypočutí na pôde Bundestagu v nemeckej metropole to vo štvrtok vyhlásil šéf Spolkového úradu pre ochranu ústavy (BfV) Hans-Georg Maassen. Obavy z možných pokusov Ruska ovplyvniť parlamentné voľby v Nemecku a zavádzať voličov boli podľa Maassenových slov na základe skúseností z minulosti oprávnené, avšak nič podobné spolupracovníci ním riadenej vnútroštátnej rozviedky nezaznamenali. Je možné, že zodpovední v Rusku po aktivitách počas kampaní pred prezidentskými voľbami v USA a Francúzsku považovali "politické náklady za priveľké" a vedome sa vyhli organizovanému ovplyvňovaniu hlasovania, odznelo na verejnom hearingu pred členmi parlamentného kontrolného grémia.


Chorvátsko: Cesty čakajú cez víkend zápchy

Upchaté budú priechody na hraniciach so Slovinskom, Bosnou, Srbskom a Čiernou Horou.

ZÁHREB. Motoristi v Chorvátsku by mali počas prvého augustového víkendu očakávať rozsiahle zápchy na cestách, ktoré budú spojené s vysokými teplotami a oslavami významného štátneho sviatku. Denník Večernji list o tom informoval s odvolaním sa na predpovede Chorvátskeho autoklubu (HAK). Očakáva sa, že sobotňajšie oslavy Dňa víťazstva, vďakyvzdania vlasti a chorvátskych obrancov v mestách Knin a Slunj, prilákajú mnoho ľudí, pričom bude narušená premávka na severojužnej magistrále medzi Záhrebom a Splitom, ako aj na diaľničných uzloch v Záhrebe a na polostrove Istria. Ďalšími miestami zdržania majú byť cez víkend priechody na hraniciach so Slovinskom, Bosnou, Srbskom a Čiernou Horou, okolie turistických stredísk na jadranskom pobreží, most na ostrov Krk či prístavy v Zadare a Splite, informoval Večernji list. Uvedeným štátnym sviatkom si Chorvátsko pripomína vojenskú operáciu Búrka (Oluja) z roku 1995, pri ktorej chorvátske sily opätovne získali kontrolu nad územím samozvanej Republiky Srbská Krajina.


Lukašenko Majdan nepripúšťa, chce jedno námestie pre názory

Minister vnútra dostal inštrukcie na zavedenie "ideálneho poriadku" v krajine.

MINSK. Obyvatelia Bieloruska budú mať možnosť vyjadriť svoje názory na určených miestach, avšak tamojšie úrady nepripustia, aby došlo k destabilizácii situácie, ako sa to stalo pred troma rokmi na Ukrajine. Vyhlásil to vo štvrtok bieloruský prezident Alexander Lukašenko, ktorého cituje agentúra TASS. "V Bielorusku nebude žiadny Majdan," zdôraznil bieloruský prezident, ktorý dal ministrovi vnútra Igorovi Šunevičovi inštrukcie na zavedenie "ideálneho poriadku" v krajine. Mieril tým na nedávne pouličné protesty proti zákonu zdaňujúcemu tých, čo nepracujú na plný úväzok, ktoré sa konali vo viacerých mestách Bieloruska. "Nikomu nemožno zakázať, aby sa prechádzal po námestiach miest, avšak v Minsku a iných regionálnych centrách došlo k zlyhaniu. Treba vyčleniť jedno námestie, kde ľudia budú môcť prísť vyjadriť svoje postoje. "S ľudom musíme zachovávať dialóg, ale všetky prečiny musia byť tvrdo trestané," vyhlásil ohľadom situácie Lukašenko.


Saková vidí v dohode o migrantoch prospech pre Slovensko aj EÚ

Je dôležité, že Slovensku z dohody nevyplývajú žiadne povinné kvóty.

BRATISLAVA. Finálna dohoda európskych lídrov k téme migrácie je podľa ministerky vnútra Denisy Sakovej v prospech Slovenska a celej Európskej únie. Ako ďalej informoval hovorca rezortu vnútra Petar Lazarov, podľa ministerky je dôležité, že Slovensku z dohody, ktorá bola dnes v skorých ranných hodinách uzavretá, nevyplývajú žiadne povinné kvóty na prijímanie migrantov. "Slovenská republika v tejto téme od začiatku presadzuje vlastnú stratégiu, postavenú na dobrovoľnej solidarite a predovšetkým ochrane vonkajších hraníc schengenu. Povinné kvóty, ktorým sme museli v minulosti odolávať, nie sú riešením a zdá sa, že tento fakt si už uvedomili viaceré krajiny," uvádza sa v stanovisku ministerky. Podľa rezortu vnútra je potrebné pozornosť naďalej sústrediť na ochranu hraníc, ktoré sú najviac atakované migračnou vlnou. " Treba sa venovať funkčnosti hot spotov (centrá na vonkajších hraniciach únie) a záchytných centier, rovnako tak pobrežnej stráži a limitovať možnosti pašerákov, ktorí si robia z migračnej krízy obrovský biznis," uvádza sa v správe. "Naďalej budeme presadzovať politiku individuálnej, dobrovoľnej solidarity. V minulom roku slúžilo pri hraniciach Macedónska, Srbska, Maďarska, Poľska a iných krajín viac ako 240 slovenských policajtov," konštatuje rezort. Ministerstvo je podľa stanoviska naďalej či už prostredníctvom agentúry Frontex alebo cestou inej spolupráce pripravené pomôcť. "Premiér Pellegrini ponúkol rakúskym, ale aj iným kolegom možnosť ubytovať v našich kapacitách osoby, ktoré sú v procese posudzovania alebo premiestňovania. Viete, že dočasne túto pomoc v minulom roku využilo Rakúsko a v Gabčíkove bolo umiestnených 1 200 osôb zo Sýrie. Táto ponuka platí aj naďalej," píše sa v tlačovej správe. "Samozrejme budeme pokračovať v hľadaní spôsobov, ako pomôcť v riešení tohto problému, stále však ostáva na prvom mieste suverenita a bezpečnosť občanov SR," dodal rezort vnútra .


"Predáte aj Akropolu." Gréci sa búria kvôli štátnemu majetku

Grécko muselo presunúť niektoré štátne firmy pod privatizačný fond, inak by nedostalo ďalšie peniaze.

ATÉNY. Napriek protestom obyvateľstva grécky parlament v utorok (27.9.) podporil požiadavky veriteľov a schválil presun niektorých kľúčových štátnych firiem pod kontrolu nového privatizačného fondu. Informovala o tom agentúra AP. Poslanci schválili návrh zákona pomerom hlasov 152 za a 141 proti a splnili tak požiadavku, bez ktorej by medzinárodní veritelia neuvoľnili Grécku ďalšiu splátku pôžičky vo výške 2,8 miliardy eur z tretieho záchranného balíka. Rozhodnutie parlamentu znamená, že na nasledujúce roky sa najmä štátne energetické a vodárenské spoločnosti dostanú pod kontrolu spomínaného fondu. V päťčlennej dozornej rade fondu budú mať Gréci tri kreslá a zástupcovia veriteľov dve, jedným z nich ale bude aj kreslo predsedu. Pred hlasovaním sa v uliciach Atén zišli stovky protestujúcich, väčšinou z dotknutých spoločností. "Nabudúce predáte aj Akropolu," kričali pred budovou parlamentu. Podľa jedného z protestujúcich Jorgosa Siniorisa sa poslanci dopúšťajú zločinu, pretože sa vzdávajú kontroly nad firmami, ktoré zabezpečujú základné služby pre obyvateľstvo. Zároveň prisľúbil ďalšie protestné akcie, ako aj žaloby. Nový fond okrem energetického podniku PPC prevezme podľa denníka Kathimerini kontrolu aj nad aténskou a solúnskou vodárenskou a kanalizačnou spoločnosťou a napríklad aj nad štátnym prevádzkovateľom aténskeho metra Attico Metro. Podľa veriteľov sústredenie aktív do jedného fondu urýchli proces privatizácie, a tým aj znižovanie dlhu. Ten patrí k najvyšším na svete, pričom tento rok by mal vzrásť nad 180 % hrubého domáceho produktu. To je úroveň, ktorú Medzinárodný menový fond považuje za dlhodobo neudržateľnú.


Ako Kaliňák dohodil kšeft kamarátovi od Bašternáka

Dotáciu 92-tisíc eur dostala firma Kaliňákovho kamaráta Turčana, ktorý podniká s Bašternákom. Projekt dohodol Kaliňák v Čiernej Hore.

BRATISLAVA. Pol roka po prevalení aféry Bašternák musel minister vnútra Robert Kaliňák čeliť opäť podozreniam z klientelizmu v prospech jemu blízkych podnikateľov. V septembri 2016 SME informovalo o pochybných okolnostiach projektu medzinárodnej pomoci Čiernej Hore pri ochrane hraníc v súvislosti s jej prípravou na vstup do EÚ a Nato. Projekt dohodol Kaliňák ako minister vnútra počas oficiálnej návštevy Čiernej Hory v júni 2012. V roku 2013 naň Ministerstvo zahraničných vecí pod vedením Miroslava Lajčáka schválilo dotáciu 92-tisíc eur. Peniaze išli súkromnej firme Erupsi cez Agentúru pre medzinárodnú rozvojovú spoluprácu. Spoločníkom a jediným konateľom vo firme je advokát Marek Turčan, ktorý je Kaliňákov sused, kamarát a partner v podnikaní. Turčan zároveň podniká s developerom Ladislavom Bašternákom, podozrivým z miliónových daňových podvodov, ktoré polícia pod Kaliňákovým vedením odmietla vyšetrovať. Druhým spoločníkom je Peter Šimko, ktorý u Kaliňáka pracoval ako projektový manažér technickej ochrany hranice s Ukrajinou. Rezort vnútra tvrdil, že s čiernohorským projektom pre Erupsi nemal nič spoločné. Vo vyjadrení zastupiteľského úradu v Podgorici sa však priamo uvádza, že zámer má plnú dôveru Ministerstva vnútra SR. "Idea vznikla počas rokovania ministra vnútra R. Kaliňáka a ministra Čiernej Hory I. Brajovića," píše sa v dokumente. Erupsi vznikla koncom roku 2011. Už v rokoch 2011 a 2012 sa v Čiernej Hore podieľala na podobnom projekte ochrany pred povodňami za 200-tisíc eur. Opäť išlo o problematiku v réžii Ministerstva vnútra. Dotácia opäť išla cez rezort zahraničných vecí. BRATISLAVA. Jedna z najväčších káuz Smeru, pre ktorú opozícia odvolávala ministra vnútra Roberta Kaliňáka, ukázala aj na prepojenia ďalších špičiek Smeru s podnikateľom Ladislavom Bašternákom podozrivým z daňových podvodov. Dennik SME upozornil, že po premiérovi Robertovi Ficovi užíva byt od firmy zo sféry vplyvu Bašternáka aj podpredseda parlamentu Martin Glváč. Z katastrálneho odboru v Bratislave vyplynulo, že eseročka Posonium, ktorú spoluvlastní Glváčova družka Soňa Chanečková s jeho 75-ročným otcom Jánom, kúpila nehnuteľnosť na Tupého ulici od firmy Patagonia. V nej bol spoločníkom Peter Zemko, ktorý v minulosti sedel v dozornej rade spoločnosti B. A. Haus. V nej Bašternák vlastnil podiel, ktorý neskôr za nevyjasnených okolností predal Kaliňákovi. Zemkova a niekdajšia Bašternákova firma Dúbravská lipa bytovky pod Kolibou postavila. Glváč niekoľko týždňov odmietal povedať podrobnosti kúpy nehnuteľnosti. Neskôr povedal, že bola kúpená za trhových podmienok v roku 2006 a zmluvná cena za štvorcový meter bola vyššia ako priemerná cena v tom období. (luk)


Klíma vydrží dlhšie ako Trump v úrade, zažartovala nemecká ministerka

Nemecká ministerka Barbara Hendricksová sa snažila povzbudiť Američanov v boji proti klimatickým zmenám.

SAN FRANCISCO. Nemecká ministerka životného prostredia Barbara Hendricksová v snahe povzbudiť Američanov v boji proti klimatickým zmenám vyhlásila, že zemská klíma vydrží dlhšie ako prezidentovanie Donalda Trumpa. Nemecká ministerka vystúpila v piatok na tlačovej konferencii v San Franciscu spolu s kalifornským guvernérom Jerrym Brownom. Skonštatovala, že Spojené štáty obmedzujú prezidentov na dve štvorročné obdobia, žartom dodajúc, že podnebie to už tých osem rokov prežije. Trump minulý týždeň oznámil, že USA odstúpia od parížskej klimatickej dohody z roku 2015. Dohodou sa väčšina krajín sveta zaväzuje znížiť emisie z fosílnych palív, ktoré menia klímu. Brown verí že ústup USA z vedúcej úlohy v oblasti klimatických zmien je len dočasný a že Trumpovo rozhodnutie odstúpiť od parížskej dohody bude nakoniec zvrátené.


DETSKÁ RUBRIKAZo stoviek druhov pijavíc pomáha len jeden. Ani pijavica lekárska nevylieči každého

Ak máme poruchu zrážanlivosti krvi, nízky tlak či cukrovku, môže nám vážne uškodiť.

Keď sa nevieme striasť neželaného spoločníka, v duchu šomreme, že je otravný ako pijavica. Parazity s čiernym slizkým telom v nás neraz vzbudzujú odpor, preto nejde o veľmi lichotivé prirovnanie. Stravovacie návyky majú podobné ako kliešte a komáre – chutí im krv. Pijavice využívali už felčiari v starovekom Ríme, pretože ich považovali za všeliek. Krvilačné potvorky mal v obľube aj vojenský lekár Napoleona Bonaparteho, ktorý pijavicami liečil takmer každú diagnózu. Neskôr sa od tejto liečebnej metódy upustilo, mnohým sa totiž zdala riskantná. Faktom zostáva, že iba jeden druh pijavíc dokáže pri kŕmení sa našou krvou skutočne liečiť. Takisto však môže aj ublížiť, preto by sme od domáceho kurírovania mali upustiť a zveriť pacienta do rúk odborníkovi na pijavice – hirudoterapeutovi. Poznáme viac ak päťsto druhov pijavíc, no v zdravotníctve sa využívajú jedine pijavice lekárske. Žili najmä na juhu Slovenska, vo vyhriatych vodách na plytčine, ale dnes ich už vo voľnej prírode sotva nájdeme. Aby mohli pijavice lekárske poslúžiť medicíne, chovajú sa na špeciálnych farmách, ktoré musia spĺňať prísne hygienické podmienky. Pijavice z nekontrolovaného chovu môžu prenášať rôzne nebezpečné parazity a narobiť viac škody, ako úžitku. Dospelé jedince dorastajú do ôsmych až pätnástich centimetrov. Majú veľmi pružné a pohyblivé telo, ktoré je sploštené len do chvíle, kým sa pijavice nasajú krvou. Vtedy dokážu niekoľkonásobne zväčšiť svoj objem. Zaujímavosťou je, ako dlho vydržia pijavice hladovať. Od prvého prisatia prežijú bez potravy, teda bez krvi, až dva roky. Napriek tomu, že v ústach ukrývajú približne tristo zubov, ich uhryznutie pripomína jemné štipnutie hmyzom. Kým sa ešte vyskytovali v teplých jazerách, bolo úplne bežné, že ľudia po kúpaní ich zo seba striasali hneď niekoľko. Nie je to žiadna veda, pijavica sa totiž neprisaje ako kliešť a zhodiť ju je preto pomerne jednoduché. Rozdiel medzi pijavicou z jazera a tou laboratórnou je aj vo veku, ktorého sa dožíva. Kým pijavica vo voľnej prírode si môže požiť aj dvadsať rokov, jej príbuzná v zajatí vydrží najviac päť rokov. Ľudia v minulosti verili, že pijavica dokáže z tela vysať spolu s určitým objemom krvi aj všetky škodlivé látky. Tento slizký tvor sa však nezameriava iba na škodliviny a toxíny, krv necicia podľa pravidiel. Skutočný prínos pijavíc v lekárstve spočíva v ich schopnosti dostať do ľudského tela množstvo prospešných látok, ktoré ukrývajú v slinných žľazách. Prvou výhodou je, že pri liečbe pijavicami netreba žiadne anestetiká, miesto uhryznutia dokážu znecitlivieť svojimi slinami. Ich výlučky majú tiež antibakteriálne a detoxikačné účinky, pôsobia proti zápalom v organizme a dokážu rozpúšťať krvné zrazeniny. Pijavice v súčasnosti využíva čoraz viac chirurgov, keď pacientom prišívajú nejakú časť tela. Ak si napríklad niekto odreže kúsok z prsta a príde včas k lekárovi, ten mu prst zachráni a prišije. Na prišitej časti sa však musia čo najrýchlejšie zregenerovať cievy, aby neodumrela. No krv sa prirodzene rýchlo zráža. Za iných okolností je to prospešné, inak by sme zrejme vykrvácali aj kvôli oškretému kolenu. V takejto situácii je však rýchle zrážanie krvi nežiaduce, cievy sa môžu rýchlo upchať a prst odumrieť. Pomôcť môžu práve pijavice, ktoré zrážaniu krvi zabránia. Opäť zdôrazňujeme, že pijavice by mal ako liečbu nasadiť lekár, ktorý pozná náš zdravotný stav. Ak máme poruchu zrážanlivosti krvi, nízky tlak či cukrovku, pijavice nám môžu vážne uškodiť.


Odovzdávali sa módne ceny. Tu sú najkrajšie róby večera

Na módne Oscary sa hostia vystrojili bezchybne, prišli aj hviezdy, ktoré sa verejnosti dlho vyhýbajú.

Výročné odovzdávanie cien CFDA (Council of Fashion Designers of America awards) sa koná každý rok v mesiaci jún, aby si uctilo prácu súčasných dizajnérov americkej módy. Ide o najvyššiu poctu, akú môže návrhár v USA v súčasnosti získať. CFDA má viac ako 500 členov, ktorí rozhodujú o víťazoch. Tento rok v New Yorku na Manhattane v Hammerstein Ballroom zaujali najmä aktivisti a dizajnéri, ktorí sa narodili mimo územia Spojených štátov amerických. Najväčší potlesk a standing ovation získala Cecile Richards, americká aktivistka, ktorá pôsobí ako riaditeľka spoločnosti Planet Parenthood. Spoločnosť sa zaoberá zdravím žien na celom svete a reprodukčnými právami. V oblasti ženských práv Cecile zohráva veľkú rolu a CFDA si rok za rokom všíma čoraz viac nielen módu, ale aj spoločenské dianie, ktoré sa jej týka. Loading
 ... Moderátorom večera bol Seth Meyers, medzi hviezdami, ktoré odovzdávali víťazom ceny boli Nicole Kidman, Armie Hammer, Mandy Moore, Jon Bon Jovi či Kerry Washington. Večer bol plný nádherných žien v krásnych šatách. Presvedčíte sa o tom v našej galérií. Svojou prítomnosťou prekvapili aj herečky Meg Ryan či Brooke Shieldsová. Obe vyzerali dokonale. Brooke Shieldsová sa dokonca so svojimi prípravami podelila na sociálnych sieťach a zdokumentovala svoj deň pred odovzdávaním cien CFDA. Trendom večera boli prirodzený vzhľad, lesk vo vlasoch, žiarivá pleť či pery v ružových odtieňoch. Takmer každá žena, ktorá sa objavila pred fotoaparátmi, vyzerala skvele. Herečka a speváčka Janelle Monáe je známa tým, že sa v móde nebojí riskovať. Aj tentoraz to skúsila s asymetrickým čierno-bielym overalom a uspela. S novým strihom vlasov sa objavila modelka Bella Hadid. Medzi ocenenými dizajnérmi boli Raf Simons, kreatívny riaditeľ značky Calvin Klein, ktorý si odniesol dve najvýznamnejšie ceny za dámsku aj pánsku módu. Sošku si domov odniesli aj Kenneth Cole, Rick Owens, Pat McGrath, Cecile Richards, Gloria Steinem aj Janelle Monáe. Cenu za módnu ikonu pre Francu Sozzani, taliansku novinárku, ktorá bola šéfkou talianskeho VOGUE od roku 1988 až do úmrtia v roku 2016 prevzal jej syn Francesco Carrozzini. Dámska móda – Raf Simons/Calvin Klein Pánska móda - Raf Simons/Calvin Klein Doplnky – Stuart Vevers/Coach Cena Swarovski pre výnimočný talent - Laura Kim a Fernando Garcia/Monse Cena Swarovski za pozitívnu zmenu - Kenneth Cole Cena Geoffreyho Beeneho za celoživotné dielo – Rick Owens Medzinárodná cena - Demna Gvasalia/ Vetements a Balenciaga Cena zakladateľov – Pat McGrath Ocenenie výboru riaditeľov - Cecile Richards, Gloria Steinem a Janelle Monáe Cena módnej ikony – Franca Sozzani


Čítanie na víkend: Ako sme sa vyvalili za železnú oponu a aké je naše EQ

Spomienky na prvé zájazdy po roku 1989, rozhovor o emóciách alebo pohľad do najmladšej dediny na Slovensku. Pozrite si prehľad magazínového čítania.

Chodilo sa v karosách alebo v čomkoľvek, čo sa hýbalo, z batožiny rozvoniavali klobásy, kamkoľvek sa skupiny turistov pohli a v mnohých obchodoch ich vítali nápisy „Nekradnite, Boh vás vidí“. Keď po roku 1989 začali Slováci a Česi objavovať svet za železnou oponou, bol to životný zážitok nielen pre nich. Prvým cieľom masovej turistiky bola Viedeň, ktorá bola najbližšie. „Rakúska televízia v prvý deň všeobecnej slobody plánovala živý prenos z hraničného priechodu Berg - Petržalka, no odišla s dlhým nosom. Chcela priniesť euforický prúd Slovákov, ibaže ten sa nekonal. Až na druhý deň sa všetci vyhrnuli do sveta,“ opisuje sprievodca Marián Bilačič. Čo bolo ďalej, čím sa zapísala do našej turistickej histórie Viedeň, čím Paríž, Benátky a iné mestá, mapovala Ela Rybárová. Rodíme sa s ňou všetci, no naša štartovacia čiara nie je rovnaká. Inteligencia sa rozvíja v detstve a od istého veku je nemenná. Ale svoj emočný kvocient vieme rozvíjať celý život. „Aj človek, ktorý nebol vedený k tomu, že emócie sú normálne a prirodzené, môže sa v dospelosti snažiť svoju emocionálnu inteligenciu zlepšovať. Je však náročné zmeniť to, ak odmalička počúval, že plakať sa nemá a svoje emočné prejavy musel potláčať,“ hovorí v rozhovore Mária Šmýkala psychologička Michala Šuranová, ktorá vytvorila vlastný projekt EQ výchovy pre deti. V erbe bodliak, čakan a klas, aby sa nezabudlo, že dedinu postavili na pustatine. Najmladšia obec na Slovensku vznikla len ako socialistický experiment, no nakoniec sa ukázalo, že to nebol úplne najhlúpejší nápad. Pohlavári sa ňou chválili pred celým svetom a východných Nemcov dokonca nadchla natoľko, že si vybudovali vlastnú. Dedina Mládeže nebola žiadne béčko. S vlastnou kanalizáciou, vodovodom a elektrinou patrila v polovici 20. storočia medzi najmodernejšie v strednej Európe, aj keď na začiatku vyznievala skôr ako šialený výstrelok komunizmu. Nakoniec sa uchytila, prežila pád režimu a budúci rok oslavuje svoje 70. narodeniny. Ako sa v nej žije dnes, zisťoval Mário Šmýkal. Šesť dní sa plavili na plachetnici, kým zazreli kopce Antarktídy. Liezli po nich v noci, ak sa tak dá nazvať čas, keď slnko len na chvíľu zájde za horizont. „Bolo to maximálne dobrodružstvo,“ hovorí Michal Sabovčík, ktorý vyliezol spolu s Jurajom Koreňom v Antarktíde dva prvovýstupy. Nie to tradičné miesto, v rozhovore Miloslava Šebelu opisuje, s čím sa museli vyrovnávať a aké úskalia preskákali, kým dosiahli to, čo si vysnívali. Vo februári tohto roka postrieľal 19-ročný Nikolas Cruz vo floridskej škole sedemnásť ľudí. V apríli vyšiel 25-ročný Alek Minassian v kanadskom Toronte na chodník s dodávkou a zavraždil desať ľudí, väčšinou ženy. Oboch ich spájala jedna vec – podporovali ďalšieho masového vraha, Eliotta Rodgera, ktorý sa hlásil k takzvaným incelom. A títo traja neboli jediní. Ide o komunitu, ktorá podľa svojho názoru žije kvôli nezáujmu žien v nedobrovoľnom celibáte. Odtiaľ je aj skratka incel – involuntarily celibate. Títo muži sú sexuálne frustrovaní a sťažujú sa, že sú pre opačné pohlavie nepríťažliví. Prečo si hnev a depriváciu vybíjajú cez pomstu, vysvetľuje Mia Žureková..


Lekári neurčujú správne príčinu smrti. Pochybili až v štvrtine prípadov

Príčina sa stanovuje na základe vonkajšej obhliadky a dostupných informácií, tvrdia súdni lekári.

BRATISLAVA. Vo vyše štvrtine prípadov lekári, ktorí obhliadajú zomretých, neurčili správnu príčinu smrti. Vyplýva to z revízií listov o obhliadke mŕtveho za roky 2011 a 2014, ktoré urobilo Národné centrum zdravotníckych informácií. Najčastejšie sa lekári obhliadajúci zomretých podľa centra mýlili pri diagnózach obehovej sústavy, úrazoch či chorobách dýchacieho systému. V rokoch 2011 až 2014, za ktoré sa doteraz robila revízia príčin úmrtí, u nás ročne zomrelo približne 51-tisíc ľudí. Na nesúlad medzi vykazovanými a skutočnými príčinami smrti na Slovensku upozornili denník SME kardiológovia. Namietali, že úmrtnosť na srdcovocievne ochorenia, za ktoré je Slovensko dlhodobo kritizované, napríklad v najnovšom prieskume Euro Heart Index 2016, je v skutočnosti nižšia, ako uvádzajú štatistiky. Môžu za to podľa nich omyly pri vykazovaní príčin smrti. "Slovensko trpí veľmi nízkou kvalitou stanovenia a vykazovania príčin smrti, väčšina úmrtí v domácom prostredí sa paušálne kvalifikuje ako infarkt myokardu, ak pacient nemal rakovinu," povedal v tejto súvislosti Robert Hatala, prednosta kardiologickej kliniky Národného ústavu srdcovocievnych chorôb v Bratislave. Hlavný odborník ministerstva zdravotníctva pre kardiológiu Gabriel Kamenský odhadol, že pre tieto omyly je úmrtnosť na srdcovocievne ochorenia zhruba o päť percent nižšia, ako je vykazovaná v štatistikách. Podľa údajov centra za rok 2014 bol rozdiel až vyše deväťpercentný. Celkovo bol však za skúmané roky rozdiel ešte vyšší. "Diagnózy sa v priemere menili v 26,5 percenta prípadov," vraví Soňa Valášiková, hovorkyňa centra zdravotníckych informácií. Po revízii podľa nej došlo k poklesu príčin úmrtí pri chorobách obehovej sústavy, úrazoch, chronickej obštrukčnej chorobe pľúc, nádoroch, duševných chorobách a Alzheimerovej chorobe. Revízia dát sa pri sporných diagnózach podľa Valášikovej opierala o kontrolu údajov z databázy hospitalizovaných, z onkologického registra, konzultáciu s lekármi v nemocniciach, s patológmi, "avšak nemalý podiel prehodnotených úmrtí sa týkal priamo chybných kódov (diagnóz, pozn. red.)". "Pri prehliadke mŕtveho sa stanovuje príčina smrti na základe vonkajšej obhliadky a údajov, ktoré má prehliadajúci lekár k dispozícii," vysvetľuje súdny lekár Peter Kováč. Údaje o príčine smrti sú tak podľa neho len v polohe pravdepodobnosti. "Ich prípadná revízia je preto len istá forma duševného cvičenia na spresnenie nepresného," reaguje na aktivitu centra zdravotníckych informácií. K chybám a omylom dochádza podľa súdneho znalca Norberta Moravanského z objektívnych dôvodov vtedy, ak sa preukáže, že neboli dostupné dôležité informácie o zdravotnom stave zomretého alebo informácie o okolnostiach smrti. Najčastejšie podľa neho dochádza k chybám, ak sa zamieňa prvotná príčina smrti s jeho bezprostrednou príčinou. Pacient mal napríklad rakovinu, ale zomrel v dôsledku úrazu. Presnosť pri stanovení príčin smrti je podľa Hatalu spôsobená aj nízkym podielom pitiev zomretých. Kým za socializmu bol podľa neho vyše 40-percentný vlani len vyše 13,54 percenta, uvádza Kováč. Tento text ste mohli čítať vďaka tomu, že platíte za obsah. Vážime si to.